Обид Ҳакимов: Энг катта қўшилган қийматни энг тез вақт ичида яратиш мумкин бўлган соҳа бу хизматлар соҳаси — Review.uz\nОбид Ҳакимов: Энг катта қўшилган қийматни энг тез вақт ичида яратиш мумкин бўлган соҳа бу хизматлар соҳаси (+видео)\nИқтисодий тадқиқотлар ва ислоҳотлар маркази директори Обид Ҳакимов “Ўзбекистон 24” телеканалига берган интервьюсида хизматлар соҳасини ривожлантириш орқали бир вақтнинг ўзида саноат ва қишлоқ хўжалиги соҳаларини ҳам ривожлантириш мумкинлигини таъкидлади.\nПрезидент Шавкат Мирзиёев раислигида 14 декабрь куни хизматлар соҳасини ривожлантириш бўйича амалга оширилаётган ишлар натижадорлиги ҳамда келгусидаги устувор вазифалар муҳокамаси юзасидан видеоселектор йиғилиши ўтказилди.\nЖорий йил 11 майда давлатимиз раҳбарининг “Хизматлар соҳасини жадал ривожлантириш чора-тадбирлари тўғрисида”ги қарори қабул қилинган эди. Унда мазкур соҳани муҳим драйверга айлантириш ва 2023 йилга қадар хизматлар ҳажмини икки бараварга ошириш белгиланди.\n30 сентябрда яна бир муҳим ҳужжат – “Хизматлар соҳасини қўллаб-қувватлашга оид қўшимча чора-тадбирлар тўғрисида” Президент фармони қабул қилиниб, пандемия даврида умумий овқатланиш, савдо, туризм, транспорт соҳалари учун берилган имтиёзлар муддати узайтирилди. Тадбиркорлар билан учрашувларда айтилган муаммолар ҳал этилди.\nШундан келиб чиқиб Президент Администрацияси ҳузуридаги Иқтисодий тадқиқотлар ва ислоҳотлар маркази (Марказ) директори Обид Ҳакимов “Ўзбекистон 24” телеканалининг “Таҳлилнома” дастурига берган интервьюсида қуйидагиларни таъкидлади:\n– “Маҳаллалар ўрганилганида ҳар бир маҳаллада ўртача 21 турдаги хизмат кўрсатувчи шохобчаларга эҳтиёж бор ва ушбу шохобчалар орқали минглаб бўш иш ўринларини яратиш мумкин.\nМамлакатимиздаги йирик шаҳарларнинг ҳар бирида ўнлаб юқори салоҳиятга эга музейлар мавжуд бўлиб, уларнинг потенциалидан тўлиқ фойдаланилмаяпти. Президентимиз томонидан ушбу турдаги музейларни ривожлантириш мақсадида Италия, Франция, Туркия мамлакатларидаги юқори тажрибага эга эксперт реставраторларни олиб келиб, музейларни туристларбоп қилиб, қайтадан таъмирлаш таклифи берилди.\nБиргина уч йирик шаҳардаги музейларни қайта таъмирлаш орқали қўшимча 500 мингдан ортиқ туристларни жалб қилиш имконияти юзага келади.\nАҳолининг даромадлари ошиб бориши билан бирга катта савдо маиший хизмат кўрсатиш объектларига талаб ортиб бормоқда. Шу сабабли Самарқанд ва Наманган шаҳарларида кейинги йилда 600 минг кв метрдан ортиқ бўлган майдонда 10 та йирик савдо ва кўнгил очар марказлар ташкил этилади.\nТуристларга қулайликлар яратиш мақсадида Тошкент, Самарқанд ва Наманган шаҳарларида божсиз харид қилиш нуқталари ташкил этилади. Бу эса хорижлик сайёҳларнинг маҳсулотларимизга ишончи ва талаби ортишига олиб келади. Қолаверса, бунинг натижасида 750 минг бўш иш ўринлари яратилади.\nЭнг катта қўшилган қийматни энг тез вақт ичида яратиш мумкин бўлган соҳа бу хизматлар соҳаси ҳисобланади. Биргина шу стратегик соҳани ривожлантириш орқали бир вақтнинг ўзида саноат ва қишлоқ хўжалиги соҳаларида ҳам ривожлантириш мумкин”, – деди Обид Ҳакимов.\nМарказ директорининг таъкидлашича, давлатимиз раҳбари томонидан ҳоким ёрдамчилари тизими жорий қилинмоқда ва бу тизимни жорий қилишда 600 дан ортиқ лойиҳа шакллантирилган. Ҳоким ёрдамчилари маҳаллаларда яшовчи аҳоли қатламига зарур бўлган хизмат турларини аниқлайди. Масалан, сартарош, сантехник ваҳокозо. Ушбу тизим туфайли энг юқоридаги ислоҳотларни амалиётга жорий қилиниши энг чекка ҳудудлардаги маҳаллаларгача олиб кирилади.


Ҳабар берганимиздек, бугун аёллар футболи бўйича, Ўзбекистон чемпионати U-16 финал босқичининг “А” ва “Б” гуруҳи, 1-тур доираси учрашувлари бўлиб ўтди. Ушбу мусобоқада иштирок этаётган ёш қизларимиз “Хоразм- W” (Урганч), “Турон-W” (Яйпан), “Бунёдкор- W” (Тошкент) ҳамда “Андижон- W” (Андижон) жамоалари билан “А” гуруҳидан жой олишди. “Б” гуруҳида эса “Металлург- W” (Бекобод), “Севинч- W” (Қарши), “Динамо- W” (Самарқанд), “Арал Самали- W” (Нукус) ва “АГМК- W” (Олмалик).\nБугунги барча учрашувлар Қарши шаҳрининг “Геолог” ўйингоҳида бўлиб ўтди. Бош мураббий; Зебо Жўраева шогирдлари дастлабки турда, Тошкентнинг “Бунёдкор- W” жамоаси билан тўқнаш келди. Ғузорлик шаддод қизларимиз, биринчи бўлимда ҳужумкор ўйин кўрсатиб, рақиб дарвозасига жавобсиз 4 та тўп уришди. Иккинчи бўлимда эса Тошкентликлар ҳисобни биттага қисқартиришди. Натижада 1:4 ҳисобида ғалаба қозонишди. Турнир жадвалидан биринчи ўринни олиб, 3 очкони қўлга киритишди:\nГоллар: Алина Алматова (44) – Гулмира Абдуллаева ( 19,23), Динора Абдусамадова ( 9, 25).\n“БУНЁДКОР”: 16.Захро Анорбоева, 3.Махлия Тошмухаммедова, 7.Меруерт Рахматуллаева, 6.Сандуғаш Эсенбекова, 8.Анастасия Ушакова, 9.Диёра Бахтиёрова, 10.Алина Алматова, 11.Диана Куздеубаева (с), 12.Аружан Сабиржанова, 15.Шахнозабону Умирова, 18.Улжана Аулбекова.\nЗАҲИРА: 1.Чарос Хайруллаева, 2.Виктория Пан, 4.Мохинур Нормирзаева, 13.Анастасия Тахтаматова, 20.Дарья Задкова.\n“ШЎРТАН U-16”: 2. Рушана Алиева, 4. Хуснизар Шукурова, 5. Муниса Ўткирова, 6.Нозанин Ғаффорова, 8.Шодиябону Эшмуродова, 9.Асила Абдихакимова, 11.Гульмира Абдуллаева (с), 15. Жасмина Тошкентова, 17. Динора Абдусамадова, 18. Гулсанам Исматова, 19. Ситора Мустафоева.\nБош ҳакам:Хуснора Жумаева.\nЁрдамчи ҳакамлар: Зилола Раҳматова ва Шаҳло Абилова\nЗахира ҳакам: Маржона Раҳматқулова\nКамиссар Алишер Файзиев.\nМаълумот учун бугунги бўлиб ўтган учрашувлар натижалари қуйидагича:\n“Динамо- W”-“Арал Самали- W” (1:1),\n“Севинч”-“АГМК- W” (1:1),\n“Бунёдкор- W”-“Шўртан- W” (1:4)\n“Турон- W”-“Андижон- W” (0:0).


“Ёнбошсой” маҳалласига оқсоқол сайланди » "Kattaqo'rgon haqiqati" газетаси\nXarita: Демонстрационный сайт » Долзарб мавзу » “Ёнбошсой” маҳалласига оқсоқол сайланди\n“Ёнбошсой” маҳалласига оқсоқол сайланди\n10 май, 2019 0 566\nМаҳалла фуқаролар йиғини ҳудудидаги 70-умумтаълим мактабининг фаоллар залида “Ёнбошсой” маҳалла фуқаролар йиғини раиси (оқсоқоли) сайлови бўлиб ўтди.\nЁнбошсой маҳалласи раислиги учун ҳудуд аҳолиси томонидан Бахриддин Эргашев ҳамда Адолат Қодирова номзоди қўйилган бўлиб, комиссия раиси ҳар икки номзоднинг таржимаи ҳоли, фаолиятига қисқача тўхталди. Шундан сўнг номзодларнинг фикри, мақсад ва режалари эшитилди.\nМахсус кабиналарда яширин овоз бериш жараёни ташкил этилди. Саноқ комиссияси ўрганишидан сўнг натижалар эълон қилинди. Унга кўра, сайловда 150 нафар вакиллар қатнашган бўлиб, Бахриддин Эргашев юқори овоз билан маҳалла раислигига сайланди.\n– Маҳалла раиси (оқсоқоли) сайловларининг бу сафаргиси янгича тартиб асосида ташкил этилди, – дейди участка комиссияси раиси И.Нарзуллаев. – Аввало, шаффофликни таъминлаш мақсадида саноқ комиссияси аъзолари бевосита сайловчилар орасидан шакллантирилган. Айнан кимлар таркибга киритилишини ҳам аҳолининг ўзи ҳал қилди. Ҳар икки номзодга тенг, бир хилда имконият берилди. Ўйлаймизки, ёнбошсойликлар ўз хоҳиш-иродасига кўра, муносиб номзодга овоз беришди.\nОқсоқол – эл ишонган инсон бўлиши керак\n02 июнь, 2020 0 10


Собиқ қулларга ёрдам кўрсатилди\n28 ноябр 2020, Тошкент вақти: 20:16\nМосква вилоятида озарбойжонликлар томонидан бир неча ой давомида қулликка сақланган элликка яқин ўзбекистонликдан бир гуруҳига Халқаро миграция ташкилоти махсус лойиҳаси асосида тиббий ва бошқа зарурий ёрдамлар кўрсатилди.\nЎзбекистоннинг ўнлаб фуқароси бир неча ой давомида сабзовот омборидан ташқарига чиқарилмай, озарбойжонликлар томонидан кунига 14 соат ишлашга мажбур қилинган. Россиядаги ахборот агентликлари хабарларига кўра, улар орасида аёллар ва икки ўсмир ҳам бўлган. Тутқунликдан қочишга муваффақ бўлган бир ўзбек аёли Россия Ички ишлар вазирлиги ходимларига бу ҳақда хабар берганидан сўнг ҳамюртлари озод этилди. Ўз паспортига қайта эга бўлганидан сўнг уларнинг бир қисми иш излаб бошқа жойларга келди. Орган ходимлари билан ҳамкорлик қилишдан бош тортмаган 13 ўзбекистонлик эса Халқаро миграция ташкилотининг одам савдоси қурбонларига ёрдам кўрсатиш лойиҳаси доирасида кўмак берилди.\nМазкур лойиҳа раҳбари ёрдамчиси Денис Тўйчиев “Озодлик” мухбири билан суҳбатда реабилитация марказига олиб келинган пайтда уларнинг аҳволи ёмон бўлганини айтди.\n“Улар ёмон шароитда сақланган. Улар сабзавот омборининг ўзида қоғоз картонлар устида ухлаган. Шу боис, бизга келганларида уларнинг аҳволи ёмон эди. Реабилитация марказимиз барча зарурий ёрдам кўрсатиш имкониятига эга. Шу боис, биз уларга тиббий ва руҳий ёрдам кўрсатдик. Жўнаб кетишларидан олдин уларнинг аҳволлари анча яхшиланди”, – деди Денис Тўйчиев.\nДенис Тўйчиевнинг айтишича, Халқаро миграция ташкилоти реабилитация марказида одам савдосидан жабрланган ўзбекистонликларга бепул ёрдам кўрсатилган.\n“Уларга кўрсатилган ёрдам ва уйларига жўнаб кетиш билан боғлиқ барча сарф-харажатни Халқаро миграция ташкилоти ўз ҳисобидан қоплади. Улар 7 июнда олиб келинган эди. Марказимиз уларни кунига беш марта овқат билан таъминлади, уларга ташхис қўйди ва тиббий ёрдам кўрсатди. Улар июль ойи ўртасида жўнаб кетишди”, – деди Д.Тўйчиев.\nУ Халқаро миграция ташкилотининг Москвадаги идораси ўзбекистонлик ҳамкасблари билан ҳамкорликда самарали иш юритаётганини таъкидлади.\n“Аввало шуни айтишим керакки, Халқаро миграция ташкилотининг Ўзбекистондаги идорасидан бизга жуда кўп маълумот келади. Биз Россия ҳудудида ўша маълумотлар асосида иш юритамиз. Одатда одам савдосидан азият чеккан кишилар ўз яқинлари билан боғланиб дуч келган муаммоларини айтишганидан кейин қариндошлари Халқаро миграция ташкилотининг Ўзбекистондаги идорасига мурожаат қилишади. Ўз навбатида улар бизга маълумот йўллашади. Биз эса ҳуқуқ-тартибот органлари билан боғланамиз. Одам савдоси қурбонларини Ўзбекистонга жўнатишда ҳам Халқаро миграция ташкилотининг Тошкентдаги ваколатхонаси билан яқиндан ҳамкорлик қиламиз”, – деди Д.Тўйчиев.


Телефонингиз кузатувдами? Буни аниқлаш ва кузатувдан халос бўлиш йўллари » Ўзбекистон янгиликлари – Zamin.uz\nСўзлашувларингизни кимдир эшитаётган бўлиши мумкин\nБарчамизнинг қўлимизда мобиль телефон бор, кўпчилигимиз интернетдан фойдаланамиз. Бу воситаларда ўзаро маълумотлар алмашамиз. Охирги вақтларда «сўзлашувимни бошқалар эшитмаяптими,телефоним кузатувда эмасмикин?» — қабилидаги хавотир кўпчиликни безовта қила бошлади. Айниқса, «WikiLeaks»ташкилотининг интернетда эълон қилаётган маълумотларидан сўнг ҳушёр тортишга мажбур бўляпмиз.\nШахсий ахборот хавфсизлиги — ҳар нарсадан устун\nТелефонни нафақат махсус хизмат вакиллари, балки ғаразли мақсадни кўзлаган хакерлар, жиноятчилар ёки шунчаки ён-атрофингиздаги танишларингиз кузатиши мумкин. Шахсий ахборот хавфсизлиги —ҳар нарсадан устун. Шу сабаб қуйида шахсий хавфсизлигингизни таъминлашга кўмак берадиган фойдали маслаҳатлар билан ўртоқлашамиз.\nБир нечта қисқа кодлар орқали телефонингиз созламалари ҳақида ҳамда ундаги SМS ва бошқа маълумотлар ҳимояланганми, сизни бирор киши кузатмаяптими, билиб олишингиз мумкин.\nСмартфонингизда ушбу кодни териш орқали қўнғироқлар, SМS ва бошқа маълумотлар қайта манзилланганми (переадресация) аниқлаш мумкин. Экранда қайта манзиллаш кўринишлари ва маълумотлар кўчириладиган рақам пайдо бўлади. Одатда бундай қайта манзиллашни рашкчи умр йўлдоши ёки болаларни жиноятчилар ва спам-хабарлардан ҳимоялаш мақсадида ота-оналар «созлаб» қўйишади. Кўпинча, номаълум кишига бир марта қўнғироқ қилиб олиши учун телефонини бериб турган кекса кишилар бу усул «қурбони»га айланадилар. Натижада қария кузатувга олинади, қаерда яшайди, ёлғиз яшайдими, кун тартиби қанақа... кўп ҳолларда«қурбон»нинг банкдаги ҳисобларидан ҳам хабардор бўлиб олишади.\nСизга қўнғироқ қилиб туша олишмаса, қўнғироқ, SМS ва бошқа маълумотлар қаерга йўналтириляпти — юқоридаги қисқа кодни териб рақамни аниқлашингиз мумкин. Одатда, мобиль операторингизнинг овозли чақирувларни йўналтирадиган (овозлипочта) рақами уланган бўлади.\nТелефонингиздаги барча кўринишдаги қайта манзилланган рақамларни ўчириш имконини берадиган универсал код. Бу коддан фойдаланиш роуминг ҳудудида бўлганингизда жуда қулай — шунда овозли почтага йўналтириладиган қўнғироқлар учун ортиқча пул тўлашдан халос бўласиз.\nБу код ёрдамида IMEI (International Mobile Equipment Identifier) — халқаро мобиль қурилма идентификаторини аниқлаш мумкин. Ўз смартфонингиз идентификация рақамини билсангиз, телефон ўғирлатиб қўйилганда, уни топиш имконини беради.Телефонга бошқа сим-карта ўрнатилган тақдирда ҳам, ундан қўнғироқ амалга оширилиши ҳамоноқ IMEI автомат равишда операторда «кўринади». Агар сизнинг IMEI рақамингиз бошқа бировга маълум бўлса, у смартфонингиз ҳақида билиб олади: модели, техник тавсифи ва ҳок.\nАгар «Android» ишлатсангиз, телефонингизда вируслар бор-йўқлигини мунтазам текшириб туринг. «PlaceRaider» — энг хавфли вируслардан бири. Ушбу троян телефонга кириб олгач, телефон камераси ёрдамида атрофни расмга олади, иш жойи ёки уйингизнинг 3D-моделини яратади, сўнг интернетга уланишингиз ҳамоноқ, йиғилган маълумотларни смартфонингиз паролларига қўшиб, ўз яратувчиларига жўнатади.\nМахсус хизмат қандай кузатади?\nБарча мамлакатларда хавфсизлик хизматлари мобиль операторлар билан ҳамкорликда ишлайди. Суд қарори асосида исталган мижозга тегишли камида 3 ой ичида узатилган маълумотларни уларга тақдим қилиши мумкин.\nФирибгар ва ўғрилардан қандай ҳимояланиш керак?\nНисбатан хавфсиз мессенжерлар — «Telegram»,«Chare», «Wickr» ёки «Signal»дан фойдаланиш.\nҲар ким интернетга қандай маълумотлар жойлаш ўзи ва оиласи учун хавфсиз эканини аниқлаштириб олиши зарур. Телефон рақамингизни ҳамма билиши шартми, оилангиз, яқинларингиз ва ҳаёт тарзингиз ҳақида-чи? Шуни яхшилаб ўйлаб кўринг. Айниқса, фарзандларингиз расмини интернетга жойлаштиришда эҳтиёткор бўлинг.\nТелефонга нотаниш дастурларни ўрнатманг\nФақатгина мобил оператори сизга:оила аъзоси, таниш киши ёки компания ходими қаердалигини кузатиш хизматини таклиф қилиши мумкин. Шунда ҳам ўша абонентнинг рухсати (агар у балоғатга етганбўлса)дан кейин. Мижознинг қаердалигини аниқлаб беришни таклиф қилувчи турли сайтлар ва иловаларнинг бари — фирибгарлар. Эҳтиёт бўлинг!\nЯнгиликлар » Технология » Телефонингиз кузатувдами? Буни аниқлаш ва кузатувдан халос бўлиш йўллари\n17:44 Неймар “Барселона”ни судга бермоқчи\n17:20 Тайрон Вудли: "Ҳабиб рингда Флойдга қарши, Конор каби 10 руанд ҳам тура олмайди"\n16:54 Шахс сифатида ривожланиш мавзусига бағишланган китоблардаги 7 асосий ғоя\n16:30 Сергелидаги машина бозорида тўппончадан ўқ узган эркак ким эди? (видео)\n16:05 Алишер Усмонов Mail.Ru Group бошқарувидан воз кечди\n15:55 Кўриш қобилиятини йўқотмаслик йўли айтилди\n15:40 Мирзиёев ва Путин Қозоғистонда Назарбоев билан учрашди (фото)\n15:38 Мирзиёев, Путин ва Назарбоевнинг норасмий учрашуви видеоси\n10:10 Telegram яратувчилари ҳеч қайси давлатга маълумотлар бермасликларини айтишди\n22:34 "Ақлли" айиқ ёки жосус қурилмаси ота-оналарга хавф туғдирмоқда\n22:11 Хакерлар Wi-Fi сигнали орқали PIN-кодни аниқлаш усулини топишди\n00:04 Google, eBay ва AliExpress россияликларнинг маълумотларини мамлакат ичкарисида сақлашга рози бўлди\nЎзбeкистонда Россия унивeрситeти филиали очилади\nҲабиб Нурмагомедовнинг ўзбек дўстлари билан ошхўрлик қилаётгани ҳақида лавҳа (видео)\nАндижоннинг Олтинкўл тумани ҳокими ишдан кетди\nҲиндистонда эркак маймунлар томонидан тошбўрон қилинди\nЁш юлдуз атрофида ғайриоддий йирик сайёралар аниқланди\nГитлернинг ядровий режаларини бузган шахс вафот этди\nМоуриньо: "Учрашувга 6 дақиқа қаердан қўшиб берилди, билмайман. Биз вақт чўзмадик"\nМиржалол Қосимов: "Ўйин тақдирини биргина зарба ҳал қилди"


Австралиялик Ўзбекистон мухлиси: "Осиё Кубогида Австралияга қарши ўйинда Ўзбекистонга мухлислик қилдим!" — Ўзбекистон футбол ассоциацияси расмий сайти.\nАвстралиялик Ўзбекистон мухлиси: "Осиё Кубогида Австралияга қарши ўйинда Ўзбекистонга мухлислик қилдим!"\nМамлакатимиздаги ҳар бир футбол ишқибози миллий терма жамоамизга мухлислик қилади. Унинг ютуқларидан қувониб, мағлубиятларидан хафа бўлади. Бу табиий ҳол. Бутун дунёда шундай. Лекин олис Австралия мамлакатида яшаб, Ўзбекистон миллий терма жамоасини қўллаб-қувватлайдиган футбол мухлиси борлигини биласизми?\nНик Сиднейда истиқомат қилади. Лекин Ўзбекистоннинг ашаддий мухлиси. Терма жамоамизнинг ҳар бир ўйинини қолдирмай кўриб боришга ҳаракат қилади. У Ўзбекистон терма жамоаси ҳақида гапирганда “биз” деб гапиради. Энг қизиғи, яқинда БААда бўлиб ўтган Осиё Кубоги нимчорак финалида Австралия терма жамоаси Ўзбекистонга қарши майдонга тушганда, Ник Ўзбекистонга мухлислик қилди...\nЎФА Матбуот хизмати австралиялик Ўзбекистон терма жамоаси мухлиси билан интервью ташкил қилди. Қуйида эътиборингизга ана шу интервьюни ҳавола қиламиз:\n-Қачондан бери Ўзбекистонга мухлислик қиласиз?\n-Мен 2015 йил Австралияда бўлиб ўтган Осиё Кубоги пайтида Ўзбекистоннинг мухлисига айланиб қолганман. Ўшанда Осиё Кубогидан ўрин олган учрашувларга чипта излаётганимда Шимолий Корея – Ўзбекистон ўйинига дуч келиб қолдим. Шу заҳоти кўз олдимга улуғвор Ипак Йўли шаҳарлари, бой тарихий маданиятга эга юрт, ёрқин ранглар, ажойиб урф-одатлар келди. Шу заҳоти Шимолий Корея – Ўзбекистон учрашувига чипта харид қилдим. Кейин ўйин давомида ўзбекистонлик мухлислар билан бирга стадионда туриб мухлислик қилдим. Биргаликда қўшиқ куйладим, рақсга тушдим ва футболчиларни олқишлаб турдим!\n-Ўзбекистон терма жамоасининг барча ўйинларини томоша қиласизми?\n-Иложи борича барча ўйинларни интернет орқали томоша қилиб боришга ҳаракат қиламан. Аммо икки мамлакат ўртасидаги вақт фарқи турлича бўлгани боис, Ўзбекистон терма жамоасининг Австралияда эрта тонгга тўғри келадиган ўйинларини кўра олмайман. Ишга бориш керак бўлгани учун.\n- БААда ўтган Осиё Кубогида Ўзбекистон терма жамоаси Австралияга қарши баҳс олиб борди. Қайси терма жамоага кўпроқ мухлислик қилдингиз?\n-Албатта, Ўзбекистонга! Бу ҳол баъзилар учун ғалати туюлиши мумкин. Аммо мен 2015 йилдан бери Ўзбекистоннинг мухлисига айланганман. Ўшанда Ўзбекистондан ташриф буюрган мухлислар билан бўлиб ўтган учрашув менда жуда катта таассурот қолдирган. Уларнинг стадионда қувончга тўлиб-тошиб, ҳиссиётларга берилиб ҳайқиришлари, ўз терма жамоаларидан фахрланишлари, терма жамоа ғалаба қозонганда ғурурланишлари, Ўзбекистон байроғини ҳилпиратишлари, барабаннинг дилга ҳаяжон соладиган овозлари... Мен Европа ва Австралиянинг кўпгина стадионларида бўлганман. Аммо илгари ҳеч қачон бундай ажойиб ҳиссиётларни туймагандим, бундай муҳитда футбол томоша қилмагандим. Ўзбекистонлик мухлисларнинг меҳмондўстлиги, очиқкўнгиллилиги, бирдамлиги – мен ҳаётимда кўрган энг ажойиб жиҳатлар!\n- Австралияда Сиз билан бирга Ўзбекистон терма жамоасига ишқибозлик қиладиган бошқа мухлислар ҳам борми?\n-Мен 2015 йилги Осиё Кубогидан ўрин олган Шимолий Кореяга қарши ўйиндан уч кун аввал ижтимоий тармоқларда “Австралиялик Ўзбекистон мухлислари” (Aussie Uzbekistan Supporters) аккаунтларини очгандим. Мақсад Ўзбекистонга мухлислик қиладиганларни топиб, улардан ўзбекча ҳайқириқлар, стадионда куйлаб ўтириш учун ўзбекча қўшиқларни ўрганиб олмоқчи эдим. Аммо уринишим самара бермади. Шундай бўлса-да, шу 3 кун ичида Твиттердаги @AussieUzbek аккаунтига 100 дан ортиқ одам обуна бўлди. Улар ичида биз ҳақимизда кўпроқ маълумот олишни истаган австралияликлар, ўзбекистонлик мухлислар, журналистлар ва жамоат вакилари бор эди. Ҳозирда бу гуруҳимизда қанча аъзо борлигини билмайман. Мен ҳеч қачон санамаганман. Австралиядаги, умуман, бутун дунёдаги Ўзбекистон терма жамоаси мухлислари бизнинг гуруҳимизга қўшилишса, хурсанд бўлардим.\nСиднейда “Борнмут” клуби мухлислар гуруҳи бор. Мазкур гуруҳ аъзолари ҳам Ўзбекистон терма жамоаси ўйинлари вақтида бизга қўшилиб, терма жамоамизни қўллаб қувватлашади. Масалан, дўстим Роберт ва унинг икки ўғли Ўзбекистонни жуда яхши кўришади. Улар билан биргаликда ўтган йили Хитойда ўтган Осиё чемпионатида Ўзбекистон U-23 терма жамоасини қўллаб-қувватлаб турганмиз. Мельбурнда Сиднейга қараганда ўзбеклар кўпроқ. Шунингдек, Брисбенда ҳам ўзбеклар топилади. Яқин орада улар билан учрашиб, танишиб олиш ниятим бор.\n-Ўзбекистон миллий терма жамоаси эндиликда 2022 йилда Қатарда бўлиб ўтадиган Жаҳон чемпионати саралаш ўйинларига тайёргарлик кўрмоқда. Терма жамоамизнинг Жаҳон чемпионатига чиқиш имкониятларини қандай баҳолайсиз?\n-Мен Қатардаги Жаҳон чемпионатида иштирок этишимизга ишонаман! Биз бу йўлда асосан Хитойдаги U-23 Осиё чемпионати ғолибларига суянишимиз керак. Шунингдек, аввалги Жаҳон чемпионати саралашларида бизга тўсқинлик қилган хато ва камчиликларни яхшилаб таҳлил қилиб чиқиш зарур. Сўнгги Жаҳон чемпионати саралашида Жанубий Корея билан ўйинда 0:0 ҳисобидаги дуранг жуда аламли бўлганди. Агар шу ўйинда ғалаба қозонсак, Россияга йўл олган бўлардик. Афсуски, бунинг уддасида чиқа олмадик. Энди ЖЧ саралашларига жиддий тайёргарлик кўриш зарур. Миллий чемпионатни кучайиши ҳам жуда муҳим. Суперлигадаги клубларда рақобат ошса, миллий терма жамоа учун яхши футболчилар етишиб чиқади, деб ўйлайман.\nСўзим охирида Австралияда яшаётган барча ўзбекистонлик мухлислардан мен билан алоқага чиқишларини сўраб қолган бўлардим. Биргаликда барбекю тайёрлаб, ўзбек футболи ҳақида суҳбатлашамиз! Электрон манзилим: aussieuzbek@gmail.com\nШунингдек, бизни Твиттерда ҳам кузатиб боринг: @AussieUzbek


Ғазо: 1,5 миллионлик қамоқхона\nИсроил 2006 йилнинг февралида Фаластин сайловларининг эртаси куни, Ғазога нисбатан сиёсий ва иқтисодий санкциялар жорий этишни бошлади. 2007 йилдан эътиборан бу санкциялар яна хам кўчайтирилди. Ғазо ҳаводан, қуруқликдан ва денгиздан блокада остига олинди. Инсон ва тижорат молларини кириш ва чиқиши умуман чекланди. Исроилнинг 2008 йил декабрдан 2009 йил Январ ойида яъни 22 кун фаол давом этган уруш оқибатида хужумга учраган Ғазонинг саноат ва тижорат бинолари, масжид, сув ва оқава тармоқлари ва барча экин майдонлари истиқомат бинолари йўқ қилинди. Ҳозирги кунда Ғазода 1,5 миллион Фаластинлик инсон очиқ ҳаво қамоқхонасида яшаш учун мужодала қилишмоқда. Ғазо халқининг 72%и оч холда яшамоқда, буларнинг 65%и ёш болалар. Болаларнинг 10%и жисмонан ривожланмаяпти. Бирлашган Миллатлар Ташкилоти бу вазиятни “чидаб бўлмас” деб таъриф берган.\nДунёнинг виждони бу флотда учрашди\n2010 йил Май ойида 6 Халқаро Но Давлат Ташкилотлари – Инсон Хақ ва Озодликлари Инсонпарварлик Хайрия Жaмғармаси (ИХХ Инсаний Ярдим Вакфи), Фрее Газа Мовемент, Еуропеан Cампаигн то Енд тхе Сиеге он Газа, Шип то Газа Грееcе, Шип то Газа Сведен ве Тхе Интернатионал Cоммиттее то Лифт тхе Сиеге он Газа- йиғилган 6000 тонналик инсонпарварлик ёрдамларни Ғазога етказиш учун ёрдам флоти ташкиллаштирди. Флот инсонпарварлик юки билан баробар 750 фаолларни ташимоқда эди. Германия, Қувайит, Исроил, Ирландия, Швеция, Греция, Жaнубий Кипр, Марокаш, Яман, Миср ва Жaзойир каби 37 давлатдан келган фаоллар орасида 15 дан ортиқ депутатлар, 60дан кўпроқ халқаро матбуот мансублари ва санъатчилар ҳамда Нобел Тинчлик Мукофотини олган фаоллар хам бу кемада бор эди.\nИсроил фуқароларни ўққа тутди\n30-Майда 6 кема; Дефне, Газзе I, Елефтхери Месогиос, Сфендони, Чалленгер 1 ва Мовий Мармара - Кипр очиқларида учрашди. 31-Майда тонг вақтларида Ғазога кетаётган флотнинг атрофини Исроил армиясига оид 4 фрегат, 3 верталёт, 2 сув ости кемаси ва 30 зодиак лодкалари билан қуршаб олди. Тонг вақти 4:32 да, Ғазо соҳилларининг 73 мил узоқлигида халқаро сувларда, бутунлай қуролланган Исроил махсус кучлари флотнинг адмирал кемаси Мовий Мармарага хужум қилди; махсус кучлар пластик ва хақиқий ўқлар билан қуролсиз фуқароларни нишонга олди. 8 Турк ва 1 Америка фуқароси бўлган қуролсиз инсонпарварлик фаоли отиб ўлдирилди, 56 кишини оғир жaрохатлади. Кемадан дунёга тўғридан тўғри узатилган жонли эфирни узди фақат Исроил армиясининг илк бошда фарқлай олмаган иккинчи бантдан жонли эфир давом этди ва бутун дунё Исроилнинг вахшиёна хужумига гувоҳ бўлди.\nФаолларнинг хаммасини очиқ палубага олиб чиқилди, қўллари боғланди; сув ва озиқ-овқат берилмади, хожaтхонага боришларига рухсат берилмади, шахсий ашёлари олиб қўйилди.750 фаолни розилигисиз қўлга олишига қарамасдан, Исроилга рухсатсиз кирганликлари учун қамоқ олинди. Кемаларни Тел-Авив яқинларидаги Ашдод портига олиб келди. Фаоллар бирма бир полислар хамкорлигида қўллар кишанли холда кемадан туширилди. Айни вақтда бутун йўловчилар усти ечинтирилиб кўп марта титкиладилар. Барчасини қаттиқ хавфсизлик назоратида, расмлари ва бармоқ изини олди, кўз қайдлари қилинди ва терговга олинди, кейин барча фаоллар Беер-Шева Қамоқхонасига олиб кетилди. Ҳеч қайсига бир бирлари билан гаплашишларига ёки ташқарига телефон қилишига рухсат берилмади.\nФаолларни дипломатик алоқларнинг ва халқаро жaмиятнинг босими билан 2 кундан кейин қўйиб юбордилар.\n31-Май кечаси Мовий Мармарада бўлиб ўтганлар Фаластиндаги ходисаларнинг хулосаси каби эди. Психологик ва жисмонан шиддатга учрамоқ, мажбурий қўлга олинмоқ, олиб қочилмоқ, қамоққа олинмоқ, яраланмоқ, оч холда ташланмоқ, ҳеч кимдан хабар ола олмамоқ, ҳеч кимга хабар бера олмамоқ, ўлдирилмоқ…\nФаластинда инсонлар 63 йилдир шундай яшашмоқда.


Қозининг адолати « Ўзбекистон Халқ Ҳаракати\n18 July 2017 - 13:00\nСултон Меҳметнинг даврида, Султон билан бир мусулмон бўлмаган меъмор ўртасида низо чиқди. Меъмор Султон Меҳметни маҳкамага берди.\nҚози Султон Меҳметга бу ҳақда маълумот бериб, маҳкамага боришлари кераклигини айтди.\nАйтилган куни Қозининг хонасига даъвогар билан «айбланувчи» Султон кириб келдилар. Султон Меҳметнинг ёнида қилич таққан қўриқчилари бор эди. Хонанинг юқорисида қози жаноблари билан котиб ўтиришар эди. Рўбарўда эса, ғайримуслим меъмор ва ўз қўриқчилари билан салобатли Султон ҳозир бўлдилар. Шунда Султоннинг тик турганини кўрган қўриқчи:\n– Султонимизнинг ўтиришлари учун бир нарса келтиринг деб, деб ўшқирди.\nҚози эса совуққонлик билан:\n– Бу ер маҳкама. Султон жаноблари ўтирмайдилар. Маҳкама қаршисида тик туриб жавоб берадилар. Бу ерда ҳеч кимнинг бошқалардан устунлиги йўқдир, – деди. Султон ҳам қўриқчини тинчланишга ишора қилди.\nҚози сўз бошлади:\n– Султоним. Аллоҳ таъоло «Нисо» сурасида, омонатларга риоя қилишингизни, одамлар орасида ҳукм чиқарар экансиз, адолат билан чиқаришингизни буюради.\n– Аманна ва соддақна, биз бунга иймон келтириб тасдиқлаймиз, деди.\nҚози сўзида давом этди:\n– Аллоҳнинг наздида энг мақбул амир, одил ва яхши хулқли бўлганидир. Энг мақбул бўлмаган амир эса, халқининг дардидан бехабар бўлганидир. Қўл остингизда бўлган инсонларнинг ҳаққини еманг. Ана шунда улар ҳам бошқаларнинг ҳаққини емайдилар. Уларни қийин аҳволда қолдирманг. Ана шунда улар ҳам тўғри йўлдан чиқмайдилар. Сиз меъмор Сантос жанобларига бир иморат қуришлик учун буйруқ берган экансиз. Шу тўғрими, Султоним?\n– Тўғри, қози ҳазратлари.\n– Лекин, кейинроқ бу ишни тўхтатгансиз. Тўғрими?\n– Гапингиз тўғри. Сантос жаноблари ваъда берган муддатда иморатни битиролмади. Битиролмас ҳам эди. Шундан кейин мен ишни тўхтаттириб, унинг ўрнига бошқа бир меъморни ёлладим, – дея ўзини оқлади.\nҚози меъморга юзланди:\n– Тўғрими, Сантос афанди?\n– Тўғри. Аммо, мен бу ишдан кўп норозиман. Султондан шикоят қилмоқчиман, – деди меъмор.\nБу сўзни эшитиб дарғазаб бўлган қўриқчи, қўлини қиличига олиб бориб:\n– Ўчир овозингни, кофир! Ҳозир сени каллангни оламан, деб бақирди.\nСултон Меҳмет қўриқчисининг қўлидан тутиб:\n– Нима қиляпсан? Маҳкамада эканимизни унутдингми, деб уни тўхтатди. Қўриқчи ҳам қаерда турганини эслаб, ғазабидан тушиб қозидан узр сўради.\nҚози меъморга қараб деди:\n– Сантос афанди бу ишдан норози бўлган. Ишлаган муддатига тегишли иш ҳақини ололмаган.\nСултон Меҳмет норози оҳангда:\n– Лекин, қози ҳазратлари, бу меъмор ишни ўз вақтида бажаролмади.\n– Аллоҳнинг ҳукмини татбиқ этувчи бир қози ўлароқ, ўртангиздаги ихтилоф борасида мен ҳар икки тарафнинг сўзларини тингладим. Энди менинг вазифам, бу иш юзасидан одил бир қарор чиқармоқдир. Чиқарган қароримда адолат қилмасам, мен ҳам содир қилинган зулмга шерик бўлган ҳисобланаман.\n– Шубҳасиз, қози ҳазратлари! – деди Султон Меҳмет. Шубҳасиз!\nШундан сўнг қози олдида турган китобларни варақлаб мутолаа қила бошлади. Бир муддат ўтгандан сўнг китобни ёпиб, бир чеккага қўйди. Деди:\n– Мен масалани кўриб чиқдим. Меъмор Сантос билан Султон Меҳметнинг ўрталаридаги келишмовчиликда Сантосни ҳақ деб топдим.\nОрага бир оз сукунат чўкди. Султон ерга қаради. Қўриқчи эса, қулоқларига ишонмагандек, кўзлари чақчайиб кетди. Қози сўзида давом этди:\n– Султон Меҳмет, даъвогар талаб қилган иш ҳақи – олтинларни тўлашга мажбур!\nСултон Меҳмет бир оз турдида, ёнида турган қўриқчисининг қиличига қўлини олиб борди. Шиддат билан қозига ўқталиб шундай деди:\n– Аллоҳга қасамки, агар мени «султоним» деб аяб, менинг фойдамга ҳукм чиқарганингизда, адолатдан тойилганингизда эди, сизни мана шу қилич билан ўлдирган бўлардим.\n– «Аллоҳу Акбар», деб юборди.\nҚози ҳам ўтирган кўрпачасининг тагидан бир ханжар чиқарди ва деди:\nСиз ўз мавқеингизни суиистеъмол қилиб, мени адолатдан буришга ҳаракат қилганингизда эди, мен ҳам мана шу ханжар билан Сизни ўлдирган бўлар эдим.\n– Адолатдан четга чиқмадингиз! Аллоҳ Сиздан рози бўлсин, – деди Султон мамнун ҳолда.


Ташаббускорликнинг тотли меваси — Ishonch Gazetasi\nТашаббускорликнинг тотли меваси\nOn Jan 1, 2021 194\nАндижонда касаба уюшмалари тизимида қирқ йилдан зиёд муттасил ва фаол ишлаб, соҳанинг жонли тарихига айланиб келаётганлар тўрт киши бўлса, шулардан бири Назокатхон Қўзибоева. Опанинг вилоят касаба уюшмалари уйида йўриқчи сифатида иш бошлаган 1979 йилдан шу кунгача қай вазифада бўлмасин, ҳалол ва виждонан, ҳамкасбларига намуна бўлиб меҳнат қилиб келаётганини эътироф этувчилар жуда кўп.\nАлбатта, битта жабҳада қирқ йиллик ибратли фаолият кишини наинки шу соҳанинг чинакам билимдонига, балки навқирон ҳамкасблари олдида устоз даражасига етказиши ҳам бор гап. Ходимларнинг ижтимоий-иқтисодий, ҳуқуқий ҳимояси, меҳнат муносабатлари, техника хавфсизлиги билан боғлиқ турли масалаларда юзага келувчи нозик муаммоларга ечим топишда касбдошларига Назокат опанинг йўл-йўриқлари, оқилона маслаҳатлари кўп асқотади.\nНазокатхон Қўзибоева етти йилдирки, Транспорт, йўл ва капитал қурилиш, қурилиш индустрияси ходимлари Андижон вилояти бирлашган касаба уюшма қўмитасига раислик қилиб келяпти. Номидан аён – тармоқнинг йўналишлари турлича: йўллардан фойдаланиш, кўкаламлаштириш, кўприкларни сақлаш корхоналари, қурилиш ташкилотлари, аҳолига транспорт хизмати кўрсатувчи масъулияти чекланган жамиятлар, лойиҳалаштириш, архитектура ва қурилиш ташкилотлари, ўрта махсус, касб-ҳунар коллежлари… Вазифа ва йўналишлардаги тафовут иш берувчи ва ходимлар ўртасида тузилажак жамоа шартномаларида ҳам албатта ўз аксини топади.\nБирлашган қўмита раиси тармоқдаги ҳар бир бошланғич ташкилот, корхона, муассаса билан изчил ҳамкорликни йўлга қўйган, ходимлар манфаатлари учун астойдил жон куйдиради. Ўз навбатида, иш берувчилар билан ҳам доимий самимий мулоқотда – аммо бу илиқ муносабат ноҳақликка учраган ходимлар манфаатларини ҳимоя қилишда адолатли иш тутумига тўғаноқ бўлолмайди. Зотан, опанинг касбий фаолиятини амалга ошириш чоғидаги «қайсар»лигини, «Иш – иш, қадрдонлик эса ўз йўлига» деган ўзгармас тамойилини барча яхши билади.\nНазокатхон Қўзибоева раислик қилаётган тармоқда рўёбга чиқарилаётган ишларни бирма-бир санашга, фаолияти билан боғлиқ узундан-узун рақамларни таҳлил қилишга ҳожат йўқ. Негаки, у етакчилик қилаётган қўмитанинг кўрсаткичлари бугунги катта ўзгаришлар даврида рисоладагидек, касабақўм раисидан талаб этилажак барча жиҳатларга жавоб бера олади. Унга яқинда Ўзбекистон касаба уюшмалари Федерациясининг «Эҳтиром» нишони топширилгани ҳам айни шу эътирофнинг ўзига хос намойиши. Ҳамиша тўғрисўзлик, ташаббускорлик ҳамда фидойилик билан қилинган меҳнатнинг меваси эса тотли бўлади.


ЎзА - Халқаро телевизион фестивали бошланди\n05.10.2018 21:46:45 Чоп этиш версияси\nХалқаро телевизион фестивали бошланди\nТошкентда “ТЭФИ Ҳамдўстлик” халқаро телевизион фестивали бошланди.\n“ТЭФИ Ҳамдўстлик” ўз нуфузи билан телевидение соҳасига бағишланган бошқа халқаро фестиваллардан қолишмайди. 2011 йилда асос солинган ушбу форум “Россия телевидение академияси“ жамғармаси томонидан МДҲ ва яқин хориждаги телевидение ижодкорлари ўртасида анъанавий ўтказиб келинмоқда. Тадбирнинг асосий мақсади Ҳамдўстлик мамлакатларида ягона ахборот маконини шакллантиришга кўмаклашишдир. Фестивалга ҳар йили МДҲ мамлакатларидан бири мезбонлик қилади. “ТЭФИ Ҳамдўстлик” доирасида экспертлар кенгаши тузилиб, тажрибали мутахассислар иштирокида маҳорат дарслари, замонавий телевидениенинг долзарб муаммоларига бағишланган мунозаралар, ижодий ишлар муҳокамалари, очиқ суҳбатлар ўтказилади. Якунда ғолиблар рағбатлантирилади.\nТошкентда ўз ишини бошлаган бу галги фестивалда МДҲ мамлакатларидан вакиллар, хусусан, Россия телевидениеси усталари – “Моя планета” телеканали бош муҳаррири Николай Табашников, “НТВ“ телеканали бошловчиси Сергей Майоров, режиссёрлар Дмитрий Астрахан, Олег Шоммер, продюсерлар Михаил Кожухов, Александр Олейниковлар қатнашмоқда.\n– “ТЭФИ Ҳамдўстлик – 2018” фестивалига Тошкент мезбонлик қилаётганидан жуда мамнунман, – дейди Олег Шоммер. – Бу шаҳарга келишни кўпдан буён орзу қилар эдим. Шаҳрингиз жуда гўзал, унинг шарқона латофати, миллий анъаналар ва замонавийлик уйғунлашиб кетган қиёфаси мени мафтун қилди.\nСуҳбатимиз давомида у олдинги фестивалларда эксперт кенгаши аъзоси сифатида, бу гал эса Россия ва Озарбайжон қўшма лойиҳаси асосида тайёрланган “Дераза ортидаги нур” фильми билан қатнашаётгани, ўзбек кино санъатининг дурдона намуналари билан ҳам яхши таниш эканини сўзлаб берди.\nФестивалнинг ўтган йиллардаги бош мавзулари ахборот теледастурлари, болалар телевидениеси, мусиқий ва кўнгилочар дастурларга бағишланган эди. Бу галги анжуман мавзуси “Ватан образи: вақт, макон, тақдир” деб номланди. Яъни, бу гал йўналиш танлашда МДҲ халқларининг миллий ўзига хослиги, иштирокчиларнинг қизиқишлари инобатга олинган.\n– Форумда МДҲ мамлакатлари ва яқин хориж телекомпаниялари 10 дан зиёд ижодий ишлар билан иштирок этмоқда, – дейди “Россия телевидение академияси“ жамғармаси матбуот котиби Александра Ревуан. – Бу кўрсаткични ўтган йиллар билан солиштирганда, тақдим этилган телевизион материаллар салмоғи ошганини кўриш мумкин. Фестиваль экспертлар кенгашига Россия телевидениесининг профессионал ижодкорлари жалб этилган.\nХалқаро телевизион анжуманга Ўзбекистон Миллий телерадиокомпаниясининг “Тошкент” телеканали суратга олган “Жаннатмакон Ўзбекистон” фильми (“Бағрикенг Ўзбекистон” туркумидан) тақдим этилган. Ўтган йили Минск шаҳрида ўтган тадбирда юртимиз тележурналистларининг “Чорак аср шиддати: Сурхондарё” ҳужжатли фильми юксак баҳоланган эди.\nСоҳа янгиликлари, телевидение ижодкорлари учун тажриба ва маҳорат майдони бўлишдан ташқари, МДҲ мамлакатлари ўртасида дўстона муносабатлар яхшиланишига ҳисса қўшаётган “ТЭФИ Ҳамдўстлик – 2018 ” 6 октябрда ўз ишини якунлайди.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Рио–2016. Ўзбекистон термаси медаллар рейтингида 12 поғонага кўтарилиб олди\t09:18, 16 август 2016\t16 августга ўтар кечаси бўлиб ўтган беллашувлардан сўнг Ўзбекистон терма жамоаси ҳисобига иккинчи олтин медал ёзилди. Руслан Нуриддинов оғир атлетика дастурида рекорд ўрнатиб, шохсупанинг энг юқори қисмига кўтарилди.\nЎзбекистон терма жамоаси 39-ўриндан 27-поғонага кўтарилиб олди, деб аниқлик киритди Sports.uz нашри. Айни дамда Ўзбекистон олимпия термаси ҳисобида 2 та олтин ва 4 та бронза медали мавжуд. Қайд этиш керакки, Шаҳрам Ғиёсов камида кумуш, Бектемир Мелиқўзиев эса камида бронзани нақд қилиб бўлган.


ИнтерФУТБОЛ :: Эртага Ўзбекистон термаси марказий ҳимоя "нуқтаси"да ким ўйнайди?\nЭртага Ўзбекистон термаси марказий ҳимоя "нуқтаси"да ким ўйнайди?\nЖЧ-2022 саралаши доирасидаги Ўзбекистон - Фаластин учрашувидан олдинги матбуот анжуманининг иккинчи қисмида Нуриддин Оулд Али қатнашди. Унга футболчи Назми Ал Бадави ҳамроҳлик қилди.\n"Ассалому алайкум. Эртанги учрашув ҳар иккала жамоа учун муҳим ҳисобланади. Иккала жамоа ҳам олдинги турдаги мағлубиятларни унутишга интилишади. Ўзбекистон ҳам, Фаластин ҳам эртага ғалаба учун ўйнайди. Биз ҳам, мезбонлар ҳам кейинги босқчига чиқишни истамоқда", - дейди Нуриддин Оулд Али.\n"Эртанги ўйинда ғалаба учун майдонга тушамиз. Аммо қийин бўлиши аниқ. Ўзбекистон Фаластинда мағлуб бўлган бўлсада сифатли ўйнайди. Рақибнинг қанчалик кучли эканлигини биламиз", - дейди Назми Ал Бадави.\n- Сиз рақибни жуда ҳам изчил ўрганадиган мураббийлардан бирисиз.\n- Тўғри Ўзбекистон терма жамоада мураббий ўзгарди. Аммо футболчилар ўша ўша. Ҳозирги кунда рақибдан қандайдир маълумотни яширишнинг иложи йўқ.\n- Ўзбекистон терма жамоасидан қайси футболчини алоҳида кўрсатган бўлардингиз?\n- Биринчи навбатда асосий дарвозабон, чап қанот ҳимоячиси, марказий ҳимоячи, 9-рақамдаги Одил Аҳмедов, 10-рақамли Жалолиддин Машарипов ва 17-рақамли Достон Ҳамдамов. "Ростов"да ўйнаётган ҳужумчи Шомуродов ҳам кучли. Эртанги баҳсдан олдин бизда битта савол бор марказий ҳимояда 9-рақамли Аҳмедов тушадими ёки 15-рақамли футболчими (Кримец назарда тутилмоқда).\n- Биринчи ўйин сунъий майдонда бўлганди. Эртага эса табиий майдонда бўлади...\n- Бизда табиий майдонда ўйнашда муаммо йўқ. Агар табиий майдонда муаммо бўлмаса биз бемалол ўйнайверамиз.\n- Фаластин ўз уйида бутунлай бошқа Ўзбекистонга қарши ўйнаган эди. Эртага сафарда ҳимояда ўйнайсизларми ёки ҳужумда?\n- Биз эртага барчасига тайёр бўлишимиз керак. Қаршимизда кучли терма жамоа ўйнайди. Об-ҳаво ҳеч қандай таъсир қилмаса керак.\n- Яман билан баҳсда қизил карточка олган Маҳмуд Абу Варда ўйнай олмаслигидан хабаримиз бор. Таркибда жароҳат олган футболчи ҳам борми?\n- Тўғри Абу Варда ўйнай олмайди. Биз Тошкентга 23 нафар футболчи билан келдик ва уларнинг барчаси Ўзбекистон билан баҳсда майдонга тушишга тайёр.


Тошкентнинг марказида жойлашган "Олой деҳқон бозори"да 6-7 йилдан бери гул сотиб келган сотувчи исмини сир сақлаш шарти билан Озодликка сўзлади:\n- Бозорнинг гул сотиладиган қисмини ҳам тўлиқ таъмирдан чиқаришди. Энди биз ўз жойимизга савдо қилгани борсак, 1 метрлик жойга 800 минг сўм тўлайсизлар, шунақа жойдан иккитасини оласизлар, деб мажбурлашяпти. Биз жой пулини тўлаймиз, қоровул пулини тўлаймиз. Энди бу қўшимча тўлов нимага, десак саволимизга аниқ жавоб беришмаяпти. Тушунишимизча, шу расталарни қуриб бергани учун биздан 1 миллион 600 минг сўмдан пул олишармиш. Шунга уларнинг ҳаққи борми? Бу давлатнинг пулига таъмирланди-ку, нега яна биздан пул олишмоқчи? - дея савол билан юзланди сотувчи.\nОзодлик саволга жавоб олиш учун "Олой деҳқон бозори" акционерлик жамиятига боғланишга уринди, аммо ҳозирча жавоб ололмади.\nҚуйида бозор сотувчиси билан суҳбатни тинглашингиз мумкин:\nЯнгиланган "Олой" бозори сотувчиси 2 та растани сотиб олишга мажбурланганидан арз қилди\nШанхай ҳамкорлик ташкилотининг саммити арафасида меҳмонларга тақдим қилинган Тошкентдаги иккита йирик бозор - Олой ва Миробод бозорлари 15 миллиард сўмга (расмий курс бўйича 5,1 миллион АҚШ долларидан кўпроқ) тушди.\nЎзбекистон маҳаллий нашрларининг хабар қилишича, қайта қурилган Олой бозорига 464 ўринли янги павильон қўшилган. Бозор шарқона қандолат маҳсулотлари, гўшт, сут-қатиқ ва нон расталари билан бойитилган.\nҲозирда “Тошбозорсавдо” давлат уюшмасига Олой ва Миробод бозорлари дохил 14 та деҳқон бозори, қишлоқ хўжалик маҳсулотлари сотиладиган битта улгуржи бозор, 2 та ихтисослашган бозор ва 6 та савдо мажмуаси киради.\nРасмийлар яқин йилларда Тошкент бозорларидаги давлат улушини 51 фоизгача қисқартиришга ваъда қилганлар. Бу эса бозорлар жилови барибир давлатнинг қўлида қолаверишини англатади.


Мустақилликни мадҳ қилмаган ашулачилар жазоланди\n20 октябр 2018, Тошкент вақти: 11:23\nЎзбекистонда танилган уч нафар яккаxон ашулачи ва иккита мусиқий гуруҳ лицензиядан мосуво қилинди. Шунингдек 7 xонандага ҳайфсан берилди.\n“Ўзбекнаво” эстрада концерт бирлашмасининг 18 июн куни қабул қилган МР-11/1-сонли буйруғида “Мустақилликнинг 22 йиллиги байрамини ўтказиш бўйича ҳукумат қарорини тўлиқ англаб етмай, байрам тантаналари учун янги қўшиқ тайёрлаш борасида жиддий камчиликка йўл қўйган бир қатор эстрада хонандалари” нинг жазоланиши айтилган.\n“Ўзбекнаво” эстрада концерт бирлашмаси нашрида эълон қилинган билдиришда¸ Ўзбекистон Республикаси Президентининг 2013 йил 12 июн "Ўзбекистон Республикаси давлат мустақиллигининг 22 йиллик байрамига тайёргарлик кўриш ва уни ўтказиш тўғрисида”ги ПҚ-1984-сон Қарорини менсимаган ашулачиларнинг бундан олдин ҳам огоҳланирилгани таъкидланди.\n“Миллий эстрада санъатини ривожлантириш ва мувофиқлаштириш Кенгашининг 2013 йил 23 март куни ўтказилган “Ўзбек эстрада санъатининг ривожланиш жараёнлари ҳақида”ги 2-сон йиғилишида ҳозирги кунда Ҳукуматимиз томонидан эстрада санъати соҳасида фаолият юритаётган ижодкорлар учун барча зарур шарт-шароитлар яратиб берилган бўлиб, кўпгина эстрада хонандалари бундай имкониятлардан тўғри фойдаланиш ўрнига уни суиистеъмол қилишаётганлиги, ёш хонандалар ва айниқса, унвон олган хонандаларда талабчанлик йўқолиб, ҳотиржамликка, ўзибўларчиликка берилишаётганлиги, аксар ҳолларда хонандаларининг репертуаридан ўрин олган қўшиқлар мазмунан саёзлиги, бадиий жиҳатдан бўшлиги, мусиқаси ва ижро маҳорати талаб даражасида эмаслиги, хонандалар асосан тўй-ҳашамлар билан банд бўлиб, янги ижод намуналари яратишга етарли эътибор қаратмаётганлиги, шунингдек, миллий-маънавий қадриятларимизга, одоб-аҳлоқ меъёрларига ва менталитетимизга зид бўлган қўшиқлар яратилиб, эфирга узатилаётганлиги кескин танқид қилинган эди¸” дейилади “Ўзбекнаво” эстрада концерт бирлашмаси нашрида 18 июн куни эълон қилинган ахборотномада.\nҲаддан ошмаслик муждаси\n“Ўзбекнаво” эстрада концерт бирлашмасининг ўз исмини айтмаган мулозими Озодлик билан суҳбатда айрим қўшиқчилар топган пули¸ шон-шуҳрати ва криминал оламдаги соябонларига ишониб¸ давлат тадбирларини менсимай қўйганини айтди.\nСуҳбатдошга кўра¸ бундай “машҳур” артистлар байрам тадбирларини тайëрлаëтган режиссерларни ошкора ҳақорат қилишгача бориб етмоқда:\n-Улар билан тузилган лицензия шартномасида давлат тадбирларида иштирок қилиши борасида банд бор. Улар лицензия шартларини қўпол бузишаяпти. Репитиция ва прогонларни игнор қилишяпти. Бундай ҳолатда чора кўрмаслик¸ бу соҳада хаос ва анархияга олиб келади. Ҳалиям кўпчилик ҳайфсан билан қутулди¸ дейди “Ўзбекнаво” эстрада концерт бирлашмаси мулозими.\nОзодлик мухбири лицензиядан мосуво қилинган ашулачи ва мусиқий гуруҳлар вакиллари билан ҳам суҳбатлашди.\nСуҳбатдошларнинг деярли ҳаммаси “бу мавзуда ëзмаслигимизни” илтимос қилиб¸ “муаммони мулозимлар билан тинчгина ҳал қилиш" йўлида ҳаракат қилишаëтганини” айтишди.\n“Мустақиллик байрамини менсимагани” сабаб қилиниб лицензиядан мосуво қилинган “Уммон” ва ”Манго” гуруҳидаги манбалар Озодлик билан суҳбатда баъзи тафсилотларни айтиб беришди.\nСуҳбатдошлар бир вақтнинг ўзида бир неча давлат тадбирида қатнашиш борасида буйруқ келиши боис¸ ҳаммасини қилишнинг иложи йўқлигини айтишди:\n- Бир вақтнинг ўзида турли вазирлик ëки бошқа давлат тадбирларида иштирок қилишга буйруқ оламиз. Бу орада яна тўй¸ кинода суратга тушиш¸ фонограмма ëзиш каби машғулотлар бор. Битта давлат тадбирига борсак¸ қолганлари биздан гина қилишади¸ дейди ўз исми айтилмаслигини ўтиниб сўраган манба.\nСуҳбат асносида ашулачиларнинг юқори мартабали амалдорлар тўйига бора олмаслиги ҳам адоватга замин бўлиши ҳақидаги маълумотларни олдик.\nЛицензиядан маҳрум қилинган икки гуруҳдан бирининг исмини айтмаган вакили “пахтага бормаган ашулачилар қора рўйхатга киритилади”¸деган фикрда:\n- Олдин битта нарса бўлган ака. Ўтган йили Ўзбекистон Республикаси Президенти қарори билан "санъаткорлар пахта теримчиларига бориб¸ концерт қилсин"¸ деган жойи бўлган эди. Ўшанга пахта теримларига, хуллас бир кун биттаси телефон қилиб “Ака, хизмат бор” деди. “Қаерда?” десам, “Чинозда” деди. “Ака, бизнинг вақтимиз йўқ. Клип сëмкамиз бор”. “Йўқ, бориб бермасанглар бўлмайди. Мана шунча пул бераркан”. “Аниқми? Сизлар ҳам бўласизларми?” дедим. “Ҳа” деди. Кейин 1000 доллар берди қўлимга. Эртаси куни соат 9 да ўртоқ бошлиқ ҳурматли Азамат Ҳайдарович хоналарига чақиртирдилар. “Нимага давлат тадбири пахта учун пул олаяпсизлар?”. “Биз пахталигини билганимиз йўқ” деб сразу пулни қайтариб бериб, ундан ташқари Чинозга, Тўйтепага, Юқори Чирчиққа, Давлат солиқ академияси коллежига бориб, хизматларни ўтаб, чиройли қилиб келдик. Лекин пахталигини билмаганмиз пул олаëтганда. Шу тушунмовчилик бўлган ўртада. Бундан бошқа ортиқ тушунмовчилик бўлмаган. Лекин шу давргача айтилган "Ëшлар фестивали" борми, давлат тадбирлари борми вилоятларда, "Меҳрибонлик уйлари" борми, биринчи айтишлари билан сразу бориб берамиз¸ дейди суҳбатдош.\nЛицензиядан мосуво бўлган яна бир гуруҳ вакили эса¸ эстетик муаммолар боис тушунмовчиликлар келиб чиққанини билдирди:\n- Ҳозирча запрет ҳужжатини олганимиз йўғу лекин ҳозир шу нимада тушунтириш ишлари олиб борилаяпти. Уже янги қўшиқни бугун¸ эртагача тақдим қиладиган бўлаяпмиз. Имконият беришди ҳозир. Раҳбариятни хафа қилганимиз йўқ, лекин бизларнинг йўналишимиз молодежний. Асосан шоир ва бастакорлар билан ўзимиз ишламаймиз. Бизларда бастакор ҳам, шоир ҳам гуруҳ солисти Зоҳид Рисқиев. Олиб бориб бердик. Йил бошидан бери давлат тадбирларида чиқишни ўзимиз хоҳлаймиз. Лекин ашула олиб бориб берамиз, ҳеч чиқиш имконияти бўлмайди. 14 январ - Ватан ҳимоячилари кунига олиб бориб бердик. 8 март, кейин Наврўзга олиб бориб бердик. Уч кун қолганда ашуламиз олиб ташланди, программадан чиқариб ташланди. Ундан кейин Бухоро “Умид ниҳолларига” олиб бориб бердик. Очилишида бордик. Ундан ҳам олиб ташлашди. Кейин ëпилишига қўйишди. Ëпилишида шаҳарда ҳурматли ўртоқ бошлиқ ўзлари айтганлари учун бу ëқда шаҳарда галаконцертда қолдик ўша куни. Тўртта ашула олиб борган бўлсак, тўрттаси ҳам ўтмади. Ҳозир икки кун муддат олдик. Икки кун муддатда мустақиллик байрамига ашула қилиб берамиз¸ дейди исми айтилмаслигини истаган суҳбатдош.\n“Ўзбекнаво” эстрада концерт бирлашмасининг ўз исмини айтмаган мулозими Озодлик билан суҳбатда ашулачилар билан ишлашнинг “ўзига Xос нозик” тарафлари борлигини айтиб берди:\n-Булар билан қаттиқ гаплашмасангиз бўлмайди. Сал бўш келсангиз, кеча пайдо бўлиб уч-тўрт мухлис орттирган ашулачи сизни бемалол тортинмасдан ҳақорат қилаверади. Босар-тусарини билмаган ҳофизларни рамкада ушлаб туриш учун “Ўзбекнаво” эстрада концерт бирлашмасининг лицензия келишуви мавжуд. “Ўзбекнаво” дан лицензияси бўлмаган бирорта ашулачининг қўшиқ айтишга ҳаққи йўқ, дейди мулозим.\nМасалан, ўтган ойда “Ўзбекнаво“ эстрада бирлашмаси ўтказган мажлисда ашулачиларнинг "очиқ-сочиқ кийиниши¸ беҳаë турмуш тарзи" танқид қилинган эди.\nАбдулла Қурбоновнинг одоб доирасидан чиққан ҳолда милиция ходимларини "порахўр" деб сўккани акс этган видеотасвир Интернет ва қўл телефонларида тарқатилгач, қўшиқчи 22 феврал куни лицензиядан мосуво қилинган эди.\n18 июн куни ўнга яқин ашулачи лицензиядан мосуво қилиниб Ўзбекистон шоу бизнесидаги исталмаган шахслар рўйхатига қўшилди.\nБундан олдин Ўзбекистондаги кўнгилочар матбуот намунаси бўлган Sayyod.Uz нашри “ЗАПРЕТлар хит-паради! Шоҳруҳдан Юлдузгача” деган мақолани эълон қилди.\nБу мақолада Фаррух Зокиров¸ Шерали Жўраев¸ Юлдуз Усмонова ¸ Обид Асомов¸ Севара Назархон¸ Шаҳзода Матчонова¸ Шоҳруҳ рэп¸ Феруза Жуманиёзова¸ Отабек Мадраҳимов¸ Озода Нурсаидова¸Фаррух Соипов каби санъаткорларга қўйилган тақиқ сабаблари ҳақида ëзилди.\nНашрнинг ëзишича¸ аксар ҳолларда ашулачиларнинг давлат тадбирлари ва мулозимлар тўйларига бормагани муаммога сабаб бўлмоқда.\nОзодликка исмини айтмаслик шарти билан суҳбат берган Тошкентдаги “Истқилол” концерт залида ишлайдиган аëлнинг айтишича, Шерали Жўраев, Юлдуз Усмонова ҳамда Абдулазиз Каримов каби қўшиқчилар билан шартнома тузмаслик борасида юқоридан оғзаки буйруқ бор.\nАйни пайтда¸ суҳбатдош буйруқнинг айнан қайси ташкилотдан тушганини айта олмади.\nShov-shuv.uz нашри раҳбари Жасур Ҳамроевнинг Озодликка айтишича, Юлдуз Усмонова ҳамда Шерали Жўраевларга концерт фаолияти тақиқланмаган:\n- Уларда биринчи даражали лицензия бор. Бу иккала санъаткор учун қўшиқ айтиш тақиқланмаган. Шу ўринда ашулачи тилига эҳтиëт бўлса, ҳеч бир муаммога дуч келмайди, деган гапни қўшиб қўймоқчиман. Ўзингиз тушунасиз, деди Жасур Ҳамроев.\nДавлат тадбиридан қочмайдиган санъаткор\n“Уйқудаги гўзал” қўшиғи билан танилган Шербек Шодиев Озодлик билан суҳбатда давлат тадбирларида иштирок этишни ўз гражданлик бурчи деб билишини алоҳида ғурур билан таъкидлади:\n- Мен ҳар доим давлатимиз ўтказаëтган тадбирларга кечикмасдан бориб чин дилдан¸ астойдил хизмат қиламан. Мен давлат тадбирларида қатнашишни тўйлар ва тижорий концертлардан кўра юқори қўяман. Бундай сидқидил хизматим боис¸ мен ҳеч қачон танбеҳ эшитмадим. Боз устига¸ кўкрак нишони билан тақдирланганман¸ дейди ашулачи Шербек Шодиев.\nСуҳбатдош мулоқот давомида “Ўзбекнаво” эстрада концерт бирлашмасининг Ўзбекистон мустақиллиги тантаналарини менсимаган ашулачиларга нисбатан қўллаëтган интизомий чораларини тўғри деб ҳисоблашини ҳам қистириб ўтди.


Сенат 2018 йилги давлат бюджетини тасдиқлади – Газета.uz\nСенат 2018 йилги давлат бюджетини тасдиқлади\nСенат Ўзбекистоннинг 2018 йилги давлат бюджетини тасдиқлади, ЯИМ ўсиши 5,9 фоиз бўлиши режалаштирилган.\n20 декабр 2017, 17:50 Иқтисодиёт\nЎзбекистон Олий Мажлиси Сенатининг чоршанба куни бўлиб ўтган 13-ялпи йиғилишида мамлакатнинг 2018 йилги давлат бюджети тасдиқланди. Унда ЯИМнинг 0,02 фоизи ёки 59 млрд сўм миқдоридаги профицит билан чиқиш белгиланган. Ҳужжат лойиҳаси бош вазир ўринбосари, молия вазири Жамшид Қўчқоров томонидан тақдим этилди.\nУнинг хабар қилишича, 2018 йилда Ўзбекистоннинг ялпи ички маҳсулоти ҳажми 290,6 трлн сўм, ЯИМ дефлятори - 14,1 фоиз, истеъмол нархлари индекси - 12-13 фоиз атрофида бўлиши прогноз қилинмоқда.\nБюджетнинг даромад қисми ЯИМнинг 21,4 фоизи ёки 62,229 трлн сўм, харажатлар қисми эса ЯИМнинг 21,4 фоизи ёки 62,17 трлн сўм даражасида бўлишини таъминлаш режалаштирилмоқда.\nДавлат дастурларини амалга ошириш учун 8,5 трлн сўмдан ортиқ маблағ йўналтирилади. Жумладан, мактабгача таълим муассасаларини жиҳозлашга 815 млрд сўм ёки 2017 йилдагидан 3 баробар кўп маблағ сарфланади.\n48 та олий таълим муассасасининг моддий-техник базасини ривожлантиришга 559,1 млрд сўм ёки 1,5 баробар кўпроқ ажратилади. 296 та тиббиёт муассасасини қуриш, реконструкция қилиш ва капитал таъмирлаш, шунингдек тиббиёт муассасаларини жиҳозлашга 803,6 млрд сўм йўналтирилади.\nУй жой-коммунал соҳасига оид ишларни амалга оширишга 230,3 млрд сўм сарфланади. Транспорт-коммуникация лойиҳаларига 469,2 млрд сўм, ҳудудлардаги ижтимоий инфратузилма объектларини ривожлантириш бўйича лойиҳаларни амалга оширишга 568,6 млрд сўм ажратилади.


UNICEF-O‘zbekiston - Қўлларни ювиш эболага қарши курашишнинг муҳим воситаларидан биридир - ЮНИСЕФ\nҚўлларни ювиш эболага қарши курашишнинг муҳим воситаларидан биридир - ЮНИСЕФ\nНЬЮ-ЙОРК, 15 октябрь 2014 й. – Бутун дунёда Еттинчи бутунжаҳон қўлларни ювиш куни нишонланар экан, эболага қарши кураш касалликларнинг олдини олишда қўлларни ювиш амалиёти муҳим ўрин тутишини яна бир бор тасдиқлаётганлигини ЮНИСЕФ таъкидлайди.\n«Қўлларни совун билан ювиш мавсумий гриппдан тортиб оддий шамоллашгача бўлган вирусли касалликларга қарши курашдаги энг арзон ва айни вақтда энг самарали «вакциналар»дан биридир», - дейди ЮНИСЕФнинг сув таъминоти, санитария ва гигиена бўйича глобал дастурлари раҳбари жаноб Санжай Вижесекера. “Ҳозирда бизнинг Сьерра-Леоне, Либерия ва Гвинеяда иш олиб бораётган мутахассисларимиз қўлларни ювиш эбола касаллиги тарқалишининг олдини олишга қаратилган чоралар тўпламининг таркибий қисми эканлигини алоҳида таъкидламоқдалар. Бу сеҳрли восита эмас, лекин у арзон ва барча фойдаланиши мумкин бўлган қўшимча ҳимоя усулидир”.\nЮНИСЕФ эболадан зарар кўрган мамлакатларда ушбу касаллик тўғрисида хабардорлик даражасини оширишда етакчилик қилмоқда; касаллик тўғрисида янада кўпроқ инсонларнинг ҳаётини хавф остига қўяётган нотўғри тушунчаларни енгиш бўйича иш олиб бормоқда. Шунингдек ЮНИСЕФ бир қатор ҳимоя воситалари, жумладан, халатлар, қўлқоплар ва дезинфекция қилувчи моддаларни тарқатишни амалга оширди. Шу жумладан биргина Сиерра-Леонеда 1,5 миллион, Либерия ва Гвинеяда яна бир миллион дона совуе трақатилди.\n«Ушбу касалликни даволашнинг оддий услуби мавжуд эмаслиги ва унинг тарқалиш оқимини тўхтатиш учун халқаро миқёсда жиддий сайъ-ҳаракатлар талаб этилиши барчага аён”, - дейди жаноб Вижесекера. “Аммо касалликдан энг кўп талофат кўрган ҳудудларга ташқаридан қўшимча ёрдам келаётган бир вақтда ушбу мамлакатларнинг ўзида қандай чоралар кўриш мумкинлиги тўғрисида маълумот бериш муҳим аҳамиятга эга. Қўлларни ювиш айнан шундай чоралардан бири ҳисобланади”.\nЭбола вабосини ҳисобга олмаганда, ЮНИСЕФ ва Жаҳон соғлиқни сақлаш ташкилоти ҳамкорликда чоп этган маълумотларга қараганда, 2013 йилда беш ёшга тўлмаган 340 минг бола, яъни кунига 1000га яқин бола, тоза сувнинг йўқлиги, оддий санитария ва гигиена қоидаларига риоя қилинмаслиги сабабли келиб чиққан диярея билан боғлиқ касалликлар туфайли ҳаётдан кўз юмган. Эболага қарши кураш талофат кўрган мамлакатлардаги соғлиқни сақлаш тизимига катта босим ўтказаётганлигини ҳисобга оладиган бўлсак, қўлларни ювиш амалиёти бундай кенг тарқалган касалликларга қарши курашда янада муҳим аҳамият касб этади.\nБутунжаҳон қўлларни ювиш кунини ҳар йили нишонлаш диарея каби кенг тарқалган, ўлимга олиб келиш эҳтимоли мавжуд бўлган касалликларнинг олдини олишда қўлларни совун билан ювишнинг аҳамияти катта эканлигини яна бир бор таъкидлаш имконини беради. Дунёдаги кўплаб мамлакатларда ушбу амалиётни кенг тарғиб қилиш бўйича бир қатор тадбирлар олиб борилмоқда.\nШри-Ланкада 96та мактабнинг 38400 ўқувчиси сиёсатчилар ва фуқаролик жамияти вакиллари билан биргаликда қўлларни ювиш бўйича ўтказилаётган турли хил тадбирларда иштирок этмоқдалар. Ливанда “Ўз саломатлигингизни асранг – қўлларингизни ювинг!” шиори остида SMS хабарлари юзлаб мобил телефондан фойдаланувчиларга юборилди; айни чоғда Малида ОАВ бутун мамлакат бўйича алоҳида кампания олиб борадилар ва унда қўлларни ювиш бўйича турли тадбирлар ўтказилади ва ўнлаб мактабларда совун тарқатилади. Шунингдек, Гамбия, Нигерия, Камбоджа ва бошқа бир қатор мамлакатларда катта тадбирларни ўтказиш режалаштирилган.\nБутунжаҳон қўлларни ювиш куни тўғрисида: Бутунжаҳон қўлларни ювиш куни 15 октябрда нишонланади. Қўлларни совун билан ювиш бўйича глобал давлат ва хусусий сектор ҳамкорлиги 2008 йили Бутунжаҳон қўлларни ювиш кунини жорий қилиш ташаббуси билан чиқди. Бугунги кунда ушбу ташаббус бутун дунёдаги бир қатор ҳукуматлар, халқаро ташкилотлар, фуқаролик жамияти ташкилотлари, нодавлат ташкилотлари, хусусий компаниялар ва жисмоний шахслар томонидан қўллабғқувватланган. Қўшимча маълумот учун қуйидаги интернет саҳифасига мурожат қилинг: www.globalhandwashingday.org\nMarta o’qilgan: 930


Путинлар сулоласи: президентнинг қариндоши партия етакчисига айланди — Sof.uz\n6.07 11:00 371 Жаҳон\nРоссия президенти Владимир Путиннинг амакиваччаси Роман Путин "Коррупцияга қарши халқ" (Народ против коррупции) партиясининг раҳбари этиб сайланди. Қарор партия қурултойида қабул қилинди, деб хабар беради РБК нашри.\nПутин яширин овоз бериш йўли билан сайланди. "Роман Игоревич Путинни беш йиллик муддатга Бутунроссия "Народ против коррупции" сиёсий партиясининг раиси ва раҳбари этиб сайланди", - деди партия раиси Григорий Анисимов.\nПартиянинг устувор вазифаси сифатида Роман Путин сентябрда бўлиб ўтадиган минтақавий сайловларда, кейин эса партиясидан бирор депутат сайланмаган Давлат Думасига бўлиб ўтадиган сайловларда қатнашишини айтди. Партиянинг янги раҳбарига кўра, у "давлат фаолиятининг турли-туман соҳаларида" жуда кўп режаларга эга. "Сиз сезганингиздек, бизда жуда фаол партия аъзолари бор. Бугун партия аъзоларидан бири бюджет маблағларини тежаш учун тўққиз триллион рубл миқдоридаги қатор тадбирларни эълон қилди ", - деди Путин.\nРоман Путин 2020 йил 21 июнда партиянинг Москва шўбаси аъзосига айланди. Умумий сиёсий кенгаш бюроси Путинни партия раиси этиб тайинлаш учун овоз беришни тавсия қилди. "Партия коррупцияга қарши кураш, ривожланиш ва турли ижтимоий лойиҳаларни амалга оширишда янги туртки бўлади", - деди Анисимов ўз баёнотида.\nРоман Путин мамлакат президентининг қариндоши Игор Путиннинг ўғли. У "Путин Консултинг" МЧЖга эгалик қилади. Компания Буюк Британияда ташкил этилган бўлиб, илгари Putin Consulting Ltd. деб номланган.\nБундан ташқари, Путин нефт маҳсулотларини ишлаб чиқарувчи Звезда Оил компаниясининг бош директори, шунингдек Русюгехпорт (транспорт билан шуғулланувчи), Арбат Нефтегаз (ёқилғи улгуржи савдоси билан шуғулланади) ва Партнер Восток (автомобил қисмларини улгуржи савдоси билан шуғулланади) ширкатларининг эгаси.\nРоман Путин шунингдек, Россия академик жамғармаси бошқаруви раиси ҳисобланади.\nПартия Россия Роман Путин\n25.09 13:28 463 Тиббиёт\n23.09 12:00 287


Ўзбекистонда 13-16 декабрь кунлари ҳаво совуқ бўлади\nКелгуси ҳафтада совуқ ҳаво, ёмғир ва қор кутилмоқда\nКелаётган ҳафтада Ўзбекистон ҳудудида ҳаво совуқ бўлади, ҳафта бошида баъзи ҳудудларда ёмғир ва қор ёғиши мумкин.\nТОШКЕНТ, 12 дек - Sputnik. Келаётган ҳафтанинг 13-16 декабрь кунлари Ўзбекистонда ҳаво совуқ бўлади. Аксарият ҳудудларда ҳарорат нольдан паст даражада бўлиши кутилмоқда, деб хабар қилди Ўзгидромет. Қорақалпоғистон ва Хоразм вилоятидаҲаво ўзгариб туради, ёғингарчилик кутилмайди. Баъзи жойларга туман тушиши мумкин. Ҳарорат 13 декабрда кечаси 4-9° совуқ, кундузи 1-6° совуқ; 14 декабрда кечаси 7-12° совуқ, кундузи 1-6° совуқ; 15 декабрда кечаси 7-12° совуқ , кундузи 3° совуқ-2° илиқ, 16 декабрда кечаси 4-9° совуқ , кундузи 0-5° илиқ бўлади. Устюртда 13 декабрда кечаси 8-13° совуқ, кундузи 1-6° совуқ; 14-16 декабрда кечаси 10-15° совуқ , кундузи 1-6° совуқ бўлади. Шамол шарқдан 7-12 м/с тезликда эсади, 13 декабрда баъзи жойларда 15-20 м/с гача кучайиши мумкин.Бухоро ва Навоий вилоятларида Ҳаво ўзгариб туради, 13 декабрда баъзи жойларда ёғингарчилик (ёмғир, қор) бўлади. 14 декабрда баъзи жойларда қор ёғади. 15-16 декабрда ёғингарчилик кутилмайди. Баъзи жойларга туман тушиши мумкин. Ҳарорат 13 декабрда кечаси ва кундузи 0-5° илиқ, 14 декабрда кечаси 2-7° совуқ , кундузи 3° совуқ-2° илиқгача, 15 декабрда кечаси 4-9° совуқ, кундузи 3° совуқ-2° илиқ, 16 декабрда кечаси 4-9° совуқ, кундузи 0-5° илиқ бўлади; Навоий вилоятининг шимолида 13 декабрда кечаси 4-9° совуқ, кундузи 1-6° совуқ, 14 декабрда кечаси 7-12° совуқ , кундузи 1-6° совуқ, 15 декабрда кечаси 7-12° совуқ, кундузи 3° совуқ-2° илиқ, 16 декабрда кечаси 4-9° совуқ, кундузи 0-5° илиқ бўлади. Ғарбий шамол йўналишини ўзгартириб, шарқдан 7-12 м/с тезликда эсади, 13 декабрда баъзи жойларда 15-20 м/с гача кучайиши мумкин.Тошкент, Самарқанд, Жиззах, Сирдарё вилоятларида Ҳаво ўзгариб туради, 13 декабрда баъзи жойларда ёғингарчилик (ёмғир қорга айланади) бўлади. 14 декабрда баъзи жойларда қор ёғади. 15-16 декабрда ёғингарчилик кутилмайди. Баъзи жойларга туман тушиши мумкин. Ғарбий шамол йўналишини ўзгартириб, шарқдан 7-12 м/с тезликда эсади, 13 декабрда баъзи жойларда 15-20 м/с гача кучайиши мумкин. Ҳарорат 13 декабрда кечаси 0-5° илиқ, кундузи 2-7° илиқ, 14 декабрда кечаси 1-6° совуқ, кундузи 0-5° илиқ, 15-16 декабрда кечаси 3-8° совуқ, кундузи 0-5° илиқ бўлади.Қашқадарё ва Сурхондарё вилоятларидаҲаво ўзгариб туради, 13 декабрда баъзи жойларда ёғингарчилик (ёмғир қорга айланади) бўлади. 14 декабрда баъзи жойларда қор ёғади. 15-16 декабрда ёғингарчилик кутилмайди. Баъзи жойларга туман тушиши мумкин. Ғарбий шамол йўналишини ўзгартириб, шарқдан 7-12 м/с тезликда эсади, 13 декабрда баъзи жойларда 15-20 м/с гача кучайиши мумкин. 13 декабрда кечаси 2-7° илиқ, кундузи 5-10° илиқ, 14 декабрда кечаси 3° совуқ-2° илиқ, кундузи 0-5° илиқ, 15-16 декабрда кечаси 2-7° совуқ, кундузи 0-5° илиқ бўлади.Андижон, Наманган ва Фарғона вилоятидаҲаво ўзгариб туради, 13 декабрда баъзи жойларда ёмғир ёғади. 14 декабрда баъзи жойларда ёмғир қорга айланади. 15 декабрда баъзи жойларда қор ёғади. 16 декабрда ёғингарчилик кутилмайди. Баъзи жойларга туман тушиши мумкин. Ғарбий шамол йўналишини ўзгартириб, шарқдан 7-12 м/с тезликда эсади, 13 декабрда баъзи жойларда 15-20 м/с гача кучайиши мумкин. Ҳарорат 13 декабрда кечаси 0-5° илиқ, кундузи 5-10° илиқ, 14 декабрда кечаси 0-5° илиқ, кундузи 2-7° илиқ, 15 декабрда кечаси 0-5° совуқ, кундузи 0-5° илиқ, 16 декабрда кечаси 2-7° совуқ, кундузи 0-5° илиқ бўлади.Тоғли ҳудудлардаҲаво ўзгариб туради, 13-15 декабрда баъзи жойларда ёғингарчилик бўлади. 13 декабрда баъзи жойларда кучли бўлиши мумкин. 16 декабрда ёғингарчилик кутилмайди. Баъзи жойларга туман тушиши мумкин. Ғарбий шамол йўналишини ўзгартириб, шарқдан 7-12 м/с тезликда эсади, 13 декабрда баъзи жойларда 15-20 м/с гача кучайиши мумкин. Ҳарорат 13 декабрда кечаси 0-5° совуқ, кундузи 0-5° илиқ бўлади, 14-16 декабрда кечаси 7-12° совуқгача, кундузи 0-5° совуқгача пасаяди.\nоб-ҳаво, ёмғир, қор, совуқ, ўзгидромет\nТОШКЕНТ, 12 дек - Sputnik. Келаётган ҳафтанинг 13-16 декабрь кунлари Ўзбекистонда ҳаво совуқ бўлади. Аксарият ҳудудларда ҳарорат нольдан паст даражада бўлиши кутилмоқда, деб хабар қилди Ўзгидромет.\nҚорақалпоғистон ва Хоразм вилоятида\nҲаво ўзгариб туради, ёғингарчилик кутилмайди. Баъзи жойларга туман тушиши мумкин. Ҳарорат 13 декабрда кечаси 4-9° совуқ, кундузи 1-6° совуқ; 14 декабрда кечаси 7-12° совуқ, кундузи 1-6° совуқ; 15 декабрда кечаси 7-12° совуқ , кундузи 3° совуқ-2° илиқ, 16 декабрда кечаси 4-9° совуқ , кундузи 0-5° илиқ бўлади. Устюртда 13 декабрда кечаси 8-13° совуқ, кундузи 1-6° совуқ; 14-16 декабрда кечаси 10-15° совуқ , кундузи 1-6° совуқ бўлади. Шамол шарқдан 7-12 м/с тезликда эсади, 13 декабрда баъзи жойларда 15-20 м/с гача кучайиши мумкин.\nБухоро ва Навоий вилоятларида\nҲаво ўзгариб туради, 13 декабрда баъзи жойларда ёғингарчилик (ёмғир, қор) бўлади. 14 декабрда баъзи жойларда қор ёғади. 15-16 декабрда ёғингарчилик кутилмайди. Баъзи жойларга туман тушиши мумкин.\nҲарорат 13 декабрда кечаси ва кундузи 0-5° илиқ, 14 декабрда кечаси 2-7° совуқ , кундузи 3° совуқ-2° илиқгача, 15 декабрда кечаси 4-9° совуқ, кундузи 3° совуқ-2° илиқ, 16 декабрда кечаси 4-9° совуқ, кундузи 0-5° илиқ бўлади; Навоий вилоятининг шимолида 13 декабрда кечаси 4-9° совуқ, кундузи 1-6° совуқ, 14 декабрда кечаси 7-12° совуқ , кундузи 1-6° совуқ, 15 декабрда кечаси 7-12° совуқ, кундузи 3° совуқ-2° илиқ, 16 декабрда кечаси 4-9° совуқ, кундузи 0-5° илиқ бўлади. Ғарбий шамол йўналишини ўзгартириб, шарқдан 7-12 м/с тезликда эсади, 13 декабрда баъзи жойларда 15-20 м/с гача кучайиши мумкин.\nТошкент, Самарқанд, Жиззах, Сирдарё вилоятларида\nҲаво ўзгариб туради, 13 декабрда баъзи жойларда ёғингарчилик (ёмғир қорга айланади) бўлади. 14 декабрда баъзи жойларда қор ёғади. 15-16 декабрда ёғингарчилик кутилмайди. Баъзи жойларга туман тушиши мумкин. Ғарбий шамол йўналишини ўзгартириб, шарқдан 7-12 м/с тезликда эсади, 13 декабрда баъзи жойларда 15-20 м/с гача кучайиши мумкин. Ҳарорат 13 декабрда кечаси 0-5° илиқ, кундузи 2-7° илиқ, 14 декабрда кечаси 1-6° совуқ, кундузи 0-5° илиқ, 15-16 декабрда кечаси 3-8° совуқ, кундузи 0-5° илиқ бўлади.\nҲаво ўзгариб туради, 13 декабрда баъзи жойларда ёғингарчилик (ёмғир қорга айланади) бўлади. 14 декабрда баъзи жойларда қор ёғади. 15-16 декабрда ёғингарчилик кутилмайди. Баъзи жойларга туман тушиши мумкин. Ғарбий шамол йўналишини ўзгартириб, шарқдан 7-12 м/с тезликда эсади, 13 декабрда баъзи жойларда 15-20 м/с гача кучайиши мумкин. 13 декабрда кечаси 2-7° илиқ, кундузи 5-10° илиқ, 14 декабрда кечаси 3° совуқ-2° илиқ, кундузи 0-5° илиқ, 15-16 декабрда кечаси 2-7° совуқ, кундузи 0-5° илиқ бўлади.\nАндижон, Наманган ва Фарғона вилоятида\nҲаво ўзгариб туради, 13 декабрда баъзи жойларда ёмғир ёғади. 14 декабрда баъзи жойларда ёмғир қорга айланади. 15 декабрда баъзи жойларда қор ёғади. 16 декабрда ёғингарчилик кутилмайди. Баъзи жойларга туман тушиши мумкин. Ғарбий шамол йўналишини ўзгартириб, шарқдан 7-12 м/с тезликда эсади, 13 декабрда баъзи жойларда 15-20 м/с гача кучайиши мумкин. Ҳарорат 13 декабрда кечаси 0-5° илиқ, кундузи 5-10° илиқ, 14 декабрда кечаси 0-5° илиқ, кундузи 2-7° илиқ, 15 декабрда кечаси 0-5° совуқ, кундузи 0-5° илиқ, 16 декабрда кечаси 2-7° совуқ, кундузи 0-5° илиқ бўлади.\nҲаво ўзгариб туради, 13-15 декабрда баъзи жойларда ёғингарчилик бўлади. 13 декабрда баъзи жойларда кучли бўлиши мумкин. 16 декабрда ёғингарчилик кутилмайди. Баъзи жойларга туман тушиши мумкин. Ғарбий шамол йўналишини ўзгартириб, шарқдан 7-12 м/с тезликда эсади, 13 декабрда баъзи жойларда 15-20 м/с гача кучайиши мумкин. Ҳарорат 13 декабрда кечаси 0-5° совуқ, кундузи 0-5° илиқ бўлади, 14-16 декабрда кечаси 7-12° совуқгача, кундузи 0-5° совуқгача пасаяди.


27 сентябрь куни Ўзбекистонда қандай об-ҳаво кутиляпти? » Ўзбекистон янгиликлари – Zamin.uz\n27 сентябрь куни Ўзбекистонда қандай об-ҳаво кутиляпти?\n27 сентябрь 2019, 00:30\nРеспублика Гидрометеорология марказининг хабар беришича, 27 сентябрь куни пойтахтимиз Тошкент шаҳрида ҳаво ўзгариб туради, ёғингарчилик бўлмайди. Шарқдан секундига 3-8 метр тезликда шамол эсади. Кечаси 16-18 даража илиқ, кундузи 31-33 даража иссиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 12-17 даража илиқ, кундузи 25-30 даража иссиқ бўлади.\nБухоро ва Навоий вилоятида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 14-19 даража илиқ, кундузи 30-35 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 12-17 даража илиқ, кундузи 30-35 даража иссиқ бўлади.\nҚашқадарё ва Сурхондарё вилоятида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 14-19 даража илиқ, кундузи 33-38 даража иссиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Кечаси 12-17 даража илиқ, кундузи 30-35 даража иссиқ бўлади.\nРеспубликанинг тоғли ҳудудларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 12-17 даража илиқ, кундузи 25-30 даража иссиқ бўлади.\nЯнгиликлар » Ўзбекистон » 27 сентябрь куни Ўзбекистонда қандай об-ҳаво кутиляпти?


• Тренинглар, "давра суҳбатлари"\n• Конференциялар, форумлар →\n3 – Тошкент Халқаро Лизинг Форуми (ТХЛФ-2011)\n"РОССИЯ ВА МДҲ ДА ЛИЗИНГ" конференцияси\n28 дан 30 апрелга қадар Ўзбекистон пойтахтида 3 – Тошкент Халқаро Лизинг Форуми (ТХЛФ-2011) бўлиб ўтди.\nТХЛФ-2011 Ўзбекистон Лизинг берувчилари уюшмаси ҳамда «SAIPRO Ахборот-рейтинг агентлиги» томонидан ташкил қилинди. Шунингдек, Форум Ўзбекистон савдо-саноат палатаси ва «Media XPRIMM» (Румыния) томонидан қўллаб-қувватланди. Форумнинг бош ҳамкори - «UzbekLeasing International A.O.» компанияси бўлди.\nТадбирда миллий ва хорижий лизинг, суғурта компаниялари, банклар, турли хил техника ва ускуналарни ишлаб чиқариб, уларни лизинг компанияларига етказиб бераётган корхоналарнинг раҳбар ва мутахассислари, шунингдек лизинг хизматлари соҳаси, вазирлик ва идоралар, давлат ва жамоат ташкилотларининг вакиллари, молия бозорларини хорижий тартибга солувчиларининг, турли молия ташкилотларининг миллий ва халқаро ассоциацияларининг раҳбарлари иштирок этди.\nФорум ҳалқаро лизинг жамоатчилиги, шунингдек миллий ва Марказий Осиё ҳамда бошқа минтақалар мамлакатлари лизинг бизнесининг хорижий вакиллари ўртасидаги алоқаларни мустаҳкамлаш йўли билан лизинг тараққиётини қўллаб-қувватлаш мақсадида ўтказилди.\nБундан ташқари, тадбир самарали тажриба алмашиш, инқроздан кейинги даврда бозорларни қайта тикланиши шароитида лизинг соҳасида долзарб масалалар муҳокама этилиши таъминланишига қаратилди.\nФорум иштирокчилари Марказий Осиё минтақасининг лизинг соҳасидаги кенг инвестицион имкониятлари билан танишдилар ва хорижий ҳамкорлар билан ўзаро манфаатли алоқаларни ўрнатиш имкониятига эга бўлдилар.\nБундан ташқари, Форум доирасида «Олтин портфель» - лизинг хизматлари соҳасида жамоатчилик мукофоти лауреатларини тақдирлаш маросими бўлиб ўтди.\n2011 йил 21-23 сентябрь кунлари Москва шаҳрида "РОССИЯ ВА МДҲ ДА ЛИЗИНГ" конференцияси бўлиб ўтади


Соғлиқни сақлаш вазирлиги полиомиелит касаллиги тўғрисида маълумот берди - Bugun.uz\nСоғлиқни сақлаш вазирлиги полиомиелит касаллиги тўғрисида маълумот берди\n22:23 | 26-03-2021 235\nЖаҳон соғлиқни сақлаш ташкилоти Тожикистонда ўткир юқумли полиомиелит касаллиги тарқалаётгани ҳақида баёнот берди. Ушбу давлатда асаб системасини фалаж қиладиган хасталикни юзага келтирувчи поливирус (сПВВП2) билан 4 нафар бола зарарлангани аниқланган. Ўзбекистон Соғлиқни сақлаш вазирлиги ахборот хизмати полиомиелит касаллиги тўғрисида маълумот берди.\nУнга кўра, касаллик бошқарилувчи ўткир юқумли характерга эга бўлиб, асосан, орқа миянинг марказий нерв системасини зарарлайди. Оқибатда бемор умрининг охиригача мажруҳ бўлиб қолиши, ҳатто ўлим ҳолати ҳам кузатилиши мумкин. Касаллик оқар сув, озиқ-овқат маҳсулотлари, ифлосланган қўллар орқали юқади. Шунингдек, бемор билан ёки касаллик қўзғатувчисини ташиб юрувчилар билан мулоқотда бўлганда ҳам юкади. Вирус ҳаво-томчи йўллари орқали (аксирганда, йўталганда), шунингдек, ифлосланган сабзавот, мева, қайнатилмаган сув ва сутни истеъмол қилганда пайдо бўлиши мумкинлиги аниқланган.\nПолиомиелит касаллигига сабаб бўлувчи поливирус ичак инфекцияларидан бири ҳисобланади. Ундан кўпроқ болалар зарарланиши кузатилган. Бироқ катталарга ҳам ушбу инфекция юқиши исботланган. Хасталикнинг яширин даври ва илк белгилари ҳам бўлиб, яширин даври вирус юқтирилган кундан бошлаб 21 кунгача чўзилиши мумкин. Беморнинг ҳарорати 38–39 даражагача кўтарилади, мушакларда оғриқ пайдо бўлиши ва ич кетиши кузатилади.\nБу белгилар 4–5 кундан кейин ўтиб кетиб, бир ҳафтадан сўнг ҳарорат яна кўтарилади ва турли мушаклар, айниқса, оёқ ва қўллар фалажи авж олади. Полиомиелит касаллиги билан оғримаслик учун соғлом турмуш тарзига амал қилиш талаб этилади. Шунингдек, энг самарали усули вақтида касалликка қарши эмланиш ҳам унинг олдини олиш ҳисобланади. Бундан ташқари, сувни қайнатиб ичиш тавсия этилади. Қўллар ва озиқ-овқат маҳсулотларининг тозалилигига ҳам алоҳида эътибор қаратиш керак.\nАввалроқ Ўзбекистонда полиомелит кузатуви кучайтирилгани ва Тожикистонда хавфли полиомиелит касаллиги тарқалгани ҳақида хабар берилган.


Ўзбекистон бўйлаб пиёда юриш марафони ташкил...\n16.11.2019 12:34 0 1267\n1991 йил 18 ноябрда «Ўзбекистон Республикасининг давлат байроғи тўғрисида»ги қонуннинг қабул қилингани муносабати билан бугун, 16 ноябрь куни, Ўзбекистон Республикаси Соғлиқни сақлаш вазирлиги ташаббуси билан юртимиз бўйлаб пиёда юриш марафони ташкил этилди. Пойтахтимизда бўлиб ўтган тадбирда Ўзбекистон Республикаси Бош вазири ўринбосари, хотин-қизлар қўмитаси раиси Элмира Баситханова ва Соғлиқни сақлаш вазири Алишер Шадманов иштирок этди. Бу ҳақда вазирлик матбуот хизмати хабар бермоқда.\nСоғлом турмуш тарғиботига қаратилган ушбу оммавий пиёда юриш марафони мамлакатимизнинг барча ҳудудларида кўтаринки руҳда ташкил этилди. Жумладан, пойтахтимиздаги кўркам «Ашхобод» сайилгоҳида ўтказилган марафонда минглаб аҳоли иштирок этди.\nмарафон Соғлиқни сақлаш вазирлиги\nСпорт 01/11, 15:01\n«Samarkand Half Marathon» мусобақаси якунланди


Мазкур ҳолат юзасидан Тошкент шаҳар прокуратураси томонидан Ўзбекистон Жиноят кодексининг 97-моддаси (Қасддан одам ўлдириш) аломатлари билан жиноят иши қўзғатилган.\nТОШКЕНТ, 9 авг - Sputnik. 8 августдан 9 августга ўтар кечаси Юнусобод туманидаги Aurum 898 тунги клуби олдида жанжал оқибатида эркин кураш бўйича халқаро тоифадаги спорт устаси, ММА жангчиси Жамшид Кенжаев вафот этди. Бу ҳақда Тошкент шаҳар ИИББ хабар берди.\nМурод Хонтўраев нега қўлга олинди?\nХабарда айтилишича, 25 ёшли Жамшид Кенжаев пичоқ билан клубга киришга уринган. Қўриқчилар бунга йўл қўймагани учун Жамшид улардан бирига пичоқ билан зарба берган. Сўнг меҳмон ва қўриқчи ўртасида жанжал чиққан. Натижада Жамшид кўплаб тан жароҳати олган ва шифохонада вафот этган.\nЖамшидга тан жароҳатлари етказишда айбланиб, муассасанинг уч нафар ходими - 24 ёшли Саидазим К., 29 ёшли Шодали К. ва 26 ёшли Жаҳонгир Я. ҳибсга олинган. Клуб қўриқчиси бўлиб ишловчи, ҳодисанинг икки нафар иштирокчиси 41 ёшли Шерали И. ва Абдурасул М. олган жароҳатлари натижасида ҳозирда шифохонада қолмоқда.\nИюнь ойида яна бир ММА жангчиси Мурод Хонтўраев Юнусободдаги тунги клублардан бирида пичоқланганди. Кэйинроқ бу иш бўйича Хонтўраевнинг ўзи қамоққа олинганди.


Махсус “воиз”лар тайин бўлди « Ўзбекистон Халқ Ҳаракати\nМахсус “воиз”лар тайин бўлди\nМахсус йиғинга тайёргарлик бошланди. Албатта унда маъруза қилувчи асосий кишилар рўйхати ЎзМТРК раиси А.Ходжаев томонидан маъқулланган ҳамда тасдиқланган. Қанчалик яшириш ва сир тутишга уринилмасин, аллақачон бу ҳақдаги тўлиқ маълумотнинг бизга махфийлиги ҳам қолмаганди.\nШундай қилиб: биринчи бош маърузачи, бу – радионинг “Ахборот” муҳарририятидаги бош қулоқ ва бош муҳаррир Абдувалиев Анвар. Унинг мулойимлиги ва ўзини сипо тутиши, мусичадек беозор кўринишидан унга разм солган ҳар қандай киши бир қарашда “Бу инсон жуда маданиятли, табитан юмшоқ, муомалани жойига қўядиган, ўз миллати, халқи учун ёниб- куядиган самимий қалб эгаси бўлса керак”, деган хулосага келиши мумкин. Аслида эса бунинг бутунлай тескариси эканлигини маълум вақт оралиғида билиб олиши қийин эмас.\nЧунки, “Ўзбекистон” радиосида ва умуман, радиода қандай номаъқулчиликлар бўлса; яъни бировга шантаж қилиш, фитна уюштириш ва яна кимнидир қўрқитиш, ёмонотлиқ қилиш билан боғлиқ барча манфур ва қабиҳ ишларнинг бошида худди шу Анвар турган бўлади. Камина унинг бу каби қилмишларига гувоҳ бўлганман. Сабаби, менга нисбатан ҳам ана шундай бир шантажни уюштириш ва ташкил этишда шахсан унинг ўзи бош-қош бўлган. Бунинг исботи ва тасдиғи сифатида шуни айтишим мумкинки, бир вақтлар радиога келиб менга нисбатан шантаж қилганлар “Радио уйи”дан чиқиб кетишаётиб, Анвар Абдувалиевга ушбу ишни ташкил қилиб берганлиги учун менинг кўз ўнгимда чуқур миннатдорлик изҳор қилганлар. Айни пайтда худди шу ҳатти-ҳаракатлари билан шантажчилар мулойимхунук Анварнинг бош муҳаррирлик, катта “қулоқ”ликдан ташқари яна қанақанги манфур ишлар билан машғул эканлигини билдиргани ҳолда унинг ҳақиқий қиёфасини фош этиб қўйгандилар. Мен бу ҳолатни кўриб жуда ҳам ҳайрон-у лол қолганман. Чунки, бир-икки соат олдин сенга кулиб боқиб, сен билан гўзал муомала қилиб туриб, ҳаял ўтмай сенга нисбатан шантаж уюштирилиши учун шарт-шароит яратиб беришнинг бевосита ташаббускори ва бу ишда ўзи биратўла камарбасталик қилиши ҳар қандай кишининг ақлини шошириб қўйиши табиий.\nБиргина менга нисбатан шундай қабиҳ ниятли ишини амалга оширган бўлса майли эди. Афсуски, бошқаларга ҳам, айниқса, миллатимиз, халқимизнинг келажаги бўлган ёш, иқтидорли кадрларга нисабатан ҳам мана шундай усулларни қўллашдан тап тортмади. Бундай нопок ишлар унинг турмуш тарзига, кундалик юмушига айланиб улгурган. Бу тоифа кишилар жамият учун нақадар таҳликали эканлигини кўз олдимизга келтиришимиз қийин эмас. Азалда ҳам, яқин тарихимизда ҳам миллат фидойилари, истеъдодли ва билимли фарзандларининг бошига Анварга ўхшаб пана-пастқамда фитна уюштириб, юзга кулиб қараб, кўзга чўп суқадиган мунофиқ-пасткашлар етишган. Пихини ёрган, ўта маккор ва айёр Анвар Абдувалиевнинг бу каби фитнакорлиги, сохтакорлиги, пахтакорлигига оид кўплаб мисолларни келтиришимиз мумкин. Ёзаверсак, гап кўп…\nҲозирча фикримиздан чалғимасдан маърузачилар рўйхатига қайтсак. Рўйхатдаги иккинчи рақамли “махсус” маърузачи, бу – телевидениедаги жуда кўп қинғирликлари ва асл “қулоқ”лардан эканлиги фош бўлиб қолганидан сўнг радиога “сургун” қилинган собиқ спорт шарҳловчиси Пўлатов Азим. Бу киши ҳам ўзини катта бир ишни қотириб қўйгандек, алланималар билан куйиб-пишгандек қилиб намойиш қилишга уста. Лекин унинг асосий ишхонаси қаерда ва у ерга қачон, қайси пайтда боришини кўпчилик жуда яхши билиб қолишган. Хусусан, у ишлаётган муҳарририятдаги “Ахборот”чилар ҳам унинг баъзи бир ҳатти-ҳаракатларидан шубҳаланишган ва бу шубҳа бекорга эмаслиги ўз исботини топган. Чунки, бу собиқ спорт шарҳловчиси бўлган Азимбой ишхонада тушдан кейин дабдурустдан йўқолиб қоладиган одат чиқариб қолган. Қанчалик излашмасин, ер-у кўкда қорасини кўришмаган. Шу боисдан ҳам унинг тушдан кейинги ҳар бир ҳаракатини кузатишга киришишган. Натижада қай манзилга бориб келаётганлиги жамоадагиларига маълум бўлган.\nЯъни МХХнинг “Зарафшон” ресторани ёнидаги асосий биносига бемалол кириб чиқиб юришининг гувоҳи бўлишган. Кунларнинг бирида камина ҳам А.Пўлатовга:“Сизни рестораннинг ёнидаги конторага алоқангиз борлиги борасидаги гап-сўзлар урчиб кетди, асосий иш жойингиз ўша ерми ростданам?” – дея савол ташлаб кўрдим. Шунда у жазавага тушиб, асабийлашганидан қалтирай бошлади. Қаттиқ қизишиб кетди, бўғила бошлади. Сўнг: “Ким айтган бўлса ҳам…” – дея ўта қўпол сўзлар билан сўкина бошлади. Авваллари уни ҳеч ҳам бунақа ҳолатда кўрмаган эдим. Муттаҳамнинг муттаҳамлигини юзига айтсанг жазавага тушгани каби Пўлатов ҳам бу ҳолати билан ўзини ўзи фош этиб қўйгандек бўлди…\nЭнди навбат учинчи маърузачига келди: Фақат рус тилидан таржима қилиш ҳамда кўчирмакашлик билан шуғулланиш ортидан сиёсий шарҳловчилик “мақом”ига амаллаб эришган бу ҳовлиқма одам ўзини саводхон қилиб кўрсатишга чунонам чиранадики… Баъзан шошма-шошарлигидан ўзининг “қулоқ”лигини ҳам билдириб қўяди бу Тўлаганов Шарофиддин. У “Тўлаган” тахаллуси билан бир вақтнинг ўзида ҳам “Ўзбекистон” радиосида ҳам хориж радиосида ишлаган. Саводсизлиги етмагандай манманлиги, довдирроқлиги боисми ёки бўлмаса қайсидир “контора”га алоқаси борлигини сездириб қўйганлиги боисми, кўп ўтмасдан ўша чет эл радиосининг Тошкентдаги бюроси раҳбари билан келиша олмай қолган. Ўша раҳбарини судга бермоқчи ҳам бўлиб юрди. Энг сўнгида бу ишидан бир натижа чиқмагач, у ердаги ишидан қувилди.\n“Ахборот” муҳарририятининг уч нафар ходими-Аҳмаджон Бузруков, Азим Пўлатов ва Шарофиддин Тўлагановгагина бир вақтнинг ўзида ҳам давлат радиосида ва ҳам хориж радиосида ишлашга рухсат берилган. Қизиқ, тарихда бўлганмикин шунақаси? Ва бу ҳол нимани англатади?… Табиийки, ҳар кимга ҳам берилавермайди бунақа айрича имтиёзлар. Фақат тегишли “идора” изни билангина амалга оширилади бу “келишув”лар. Тўлагановнинг куракда турмайдиган сўзлари-ю, хурмача қилиқларининг ўзи алоҳида бир мавзу.\nАгар ёдингизда бўлса, мен илгарироқ эълон қилган “Ўзбекистон” радиосидаги “гестапо”чилар деб номланган мақоламда ҳам бу учала нусханинг “хос” хусусиятларига мисоллар келтирганман.\nШундай қилиб, ҳар доим ҳар фитна-атаканинг бошида тайёр тургувчи бу учала “Гестапо”чи-маърузачилар сафидан тўртинчи маърузачига ҳам жой берилди. Бу киши – “Ўзбекистон” телерадиоканалининг асосан телевидениядаги “Янги жамият” сиёсий ва ҳуқуқий-маърифий кўрсатув ва эшиттиришлар студияси бош муҳаррири, ўзининг “артист”лиги билан машҳуру жаҳон бўлган Қуддус Аъзамовдир.\nХудди шу студиянинг радиодаги бўлим бошлиғи камина эдим ва у менинг бевосита раҳбарим эди. Аслида бу одам бўлар-бўлмасга ишимга аралашавермасди-ю, лекин радиода мен билан бир бўлимда ишлайдиган ёши каттароқ киши билан қуда бўлди-ю, дафъатан камина билан “шуғулланиш”ни бошлаб юборди.\nБор кучини ишга солиб, ҳар томонлама жонбозлик ва артистлик маҳоратини кўрсатиб, нима қилиб бўлса-да, руҳий зарба бериш асносида каминани “синдириш”га тайёрланган ва тайинланган маърузачилар шулардан иборат эди. Айтиш жоизки, уларнинг барчасига раҳбарият томонидан катта имтиёз ва ваколатлар берилган. Яъни, улар ишга ҳуши тутган, хоҳлаган вақтида келиб кетади. Истаган мавзуси ва истаган соҳаси бўйича эшиттириш ёки кўрсатув тайёрлашлари мумкин. У талабга жавоб берадими-йўқми, долзарбми ёки муҳим эмасми бу томонлари раҳбариятни мутлақо қизиқтирмайди.\nАйнан шундан ҳам билса ва жуда яхши англаса бўладики, бу тоифанинг асосий бажарадиган иши бутунлай бошқа бир нарсага йўналтирилган. Зарурат туғилган маҳалда уларнинг ана шу ўзгача “салоҳият”лари – “хос” хусусиятларидан фойдаланилади, қурол сифатида қўлланилади. Бу кимсалар бутун иш фаолияти давомида ўзгача фикрловчи, мустақил кўз қарашга эга бўлган журналистларга чоҳ қазиб келганлар. Айниқса, журналист ё ижодкор ўз ҳақини едирмайдиган, тикка гапли бўлиб чиқадиган бўлса, ундайларнинг попугини пасайтириб қўйишда ўзларига хос шаклдаги турли фитналарда иштирок этиб, раҳбарият айтган ролни қойилмақом қилиб бажариб беришга бажонидил ҳозиру нозир туришади.\nАслида мана шундай кир хусусиятли фасодчиларнинг жирканч қилмишлари боис жамиятда жиддий ўзгаришлар, мамлакатда илгари силжишлар бўлмаяпти. Ўз шахсий манфаатини эл-юрт манфаатидан устун қўядиган, муттаҳам раҳбарлар имо қилса бас, зомбига ўхшаб ҳар қандай қабиҳ ишларни ҳам бажариб кетаверадиганлар миллатимиз, халқимизнинг онгу-тафаккурини заҳарламоқда ва тараққиётнинг йўлига ғов бўлмоқда.


Шу йилнинг 3 октябрь куни фуқаро А.С. Ички ишлар вазирлигига ариза билан мурожаат қилиб, ундан пора талаб қилишганини маълум қилган.\nЛекин қинғир ишнинг қийиғи қирқ йилдан сўнг ҳам чиқади деганларидек кўп ўтмай жиноий гуруҳнинг қилмишлари фош этилди. Оқибатда ҳуқуқни муҳофаза қилиш идоралари томонидан айбдорларга нисбатан Жиноят кодексининг бир қатор моддалари билан жиноят иши қўзғатилди.\nбилан ишлашда қонун бузилиши ҳолатларига сабабчи бўлган 3366 нафар мансабдор шахсларга нисбатан кескин чоралар қўлланган. Жумладан, раҳбар ...\nорганлари фаолияти тўғрисидаги ахборотни олиш, шу жумладан, мансабдор шахсларнинг интервьюсини ташкиллаш бўйича сўрови етти кундан ...


Зарафшонда 6 июль куни коронавирус аниқланган бемор 9 июль куни вафот этди — Uzmedtexprom\nЗарафшонда 6 июль куни коронавирус аниқланган бемор 9 июль куни вафот этди\nUzmedtexprom > Новости > Зарафшонда 6 июль куни коронавирус аниқланган бемор 9 июль куни вафот этди\nЗарафшон шаҳри ҳокимлиги 9 июль куни шаҳарда коронавирусдан илк ўлим ҳолати қайд этилгани ҳақида хабар берганди. Вазирлик ушбу маълумотни расман тасдиқлади.\nСоғлиқни сақлаш вазирлиги Навоий вилоятининг Зарафшон шаҳрида коронавирус инфекциясига чалинган бемор ўткир юрак қон-томир ва нафас етишмовчилигидан вафот этгани ҳақида хабар берди.\n«Навоий вилояти Зарафшон шаҳрида яшовчи 55 ёшли Ж.Ў. (эркак киши) 6 июль куни Covid-19 инфекциясига намуна топширган, шу куни Зарафшон шаҳридаги шифохонанинг реанимация бўлимига ётқизилган.\nУнга Covid-19 инфекциясининг оғир кечиши, икки томонлама пневмония, нафас етишмовчилигининг 3-даражаси ташхиси қўйилган. У гипертония касаллиги, артериал гипертензия, юрак ишемик касаллиги, зўриқиш стенокардияси, семизлик каби ҳамроҳ касалликлар билан ҳам оғриган.\nКасаллик ўткир нафас ва юрак қон-томир етишмовчилиги, ўпка артерияси тромбоэмболияси асорати билан кечган. Шифохонада беморнинг даволаниши давомида шифокорлар томонидан консультация қилинган, даволаш жараёни мутахассислар тавсияси асосида олиб борилган.\nБироқ шифокорлар томонидан стандартлар асосида ўтказилган реанимацион муолажаларга қарамасдан беморнинг аҳволи кескин оғирлашиб, ўткир юрак қон-томир ва нафас етишмовчилигидан вафот этди», дейилади Соғлиқни сақлаш вазирлиги Жамоатчилик билан алоқалар бўлими хабарида.\nБу Ўзбекистонда коронавирус туфайли қайд этилган 52-ўлим ҳолати бўлди.\nШу вақтгача Тошкентда 29, Бухоро ва Наманганда 4, Жиззах, Самарқанд, Сурхондарё ва Навоийда 3тадан, Фарғона, Қашқадарё ва Қорақалпоғистонда биттадан ўлим рўй берди.


Киберлудомания: алкоголизм ва гиёҳвандликка тенг хасталик\nҲеч эътибор берганмисиз: ота-онасининг тиззасига ўтириб олиб, улар қўлидаги телефондан кўз узмаётган кичкинтойнинг ҳолати қандай бўлади?\nЯқинда денгиз протести, деган атамага дуч келдим. Шу ҳақда тўлиқ маълумот берсангиз?\nБу жараёнда ўз турар жойларини ижарага берувчилар билан профилактик суҳбатлар ўтказишга жиддий эътибор қаратилди.\nАлишер Навоий номидаги Ўзбекистон Миллий кутубхонасида Ўзбекистон халқ шоири Ҳалима Худойбердиева таваллудининг 70 йиллигига бағишланган тадбир бўлиб ўтди.\nСинфда ўқувчилар сони ва гигиена талаблари\nТаълим муассасаларида ташкил этилган тиббий хоналардаги шарт-шароитлар ҳам ишчи гуруҳи аъзоларининг диққат марказида бўлди.\nЎзбекистон Республикасини янада ривожлантириш бўйича Ҳаракатлар стратегиясида белгиланган ҳаётбахш вазифалар жамоатчилигимизнинг эътиборини тортмоқда.\nДемократик ислоҳотларнинг янги босқичида мамлакатимизда вакиллик ҳокимияти ваколатларини янада кенгаймоқда.\nСуд ва ҳуқуқ-тартибот органлари фаолиятига доир қонун лойиҳалари депутатлар эътиборида\nИстиқлол йилларида Ўзбекистон халқаро майдонда тинчлик ва ҳамкорликка асосланган прогрессив ташқи сиёсат юритиб келмоқда.


Ноқонуний намойишларга қарши қонуний тадбирлар « Ўзбекистон Халқ Ҳаракати\n02 May 2013 - 7:48\nЭркинлик мавжуд бўлган жамиятларда фуқароларнинг якка ёки гуруҳлар ҳолида пикет ва намойишлар ўтказишлари одатий ҳол ҳисобланади. (Эркинлик бўлмаган жамиятларда эса булар фавқулодда ҳол ҳисобланади, аммо бугунги мавзумиз бундай ҳоллар ҳақида эмас). Аммо бундай акциялар ҳам маълум тартиб қоидалар доирасида ўтказилиши керак. Яъни, аввало бундай тадбирларни ўтказишни режалаганлар марказий ва маҳаллий ҳокимият вакилларидан рухсат олишлари, намойишларини тинч, тартибиб бузмасдан, жамоатчилик ва атроф муҳитга зарар бермасдан ўтказишни зиммасига олишлари керак бўлади..\n1 май эски пайтлар бизда катта байрам ҳисобланарди. Бу кунни Туркияда сўлчи ва коммунист гуруҳлар ва уларнинг касаба уюшмалари биздаги эски кунлар каби катта байрам сифатида нишонлайдилар. Бундай нишонланиш бизда қизил майдонларда ўтказилган бўлса, Туркияда эса Истанбулнинг Овропа томонидаги “қизил майдони”, яъни Тақсим майдонида ўтказилади. Аммо бу йил Тақсим майдонида таъмирот (ремонт) ишлари олиб борилаётгани учун Истанбул волийлиги ишчи касаба уюшмаларига бу майдонда 1 май байрамини нишонлашга рухсат бермади. Аммо…\nТуркияда ҳали ҳам коммунизмга ва коммунистик инқилобга ишонадиган партиялар (масалан, Туркия Коммунистик партияси), касаба уюшмалари ва ҳатто террор ташкилотлари бордир. Мана шундай ташкилотларнинг вакиллари Истанбул волийси рухсат бремаса ҳам Тақсим майдонида 1 май байрамини қутлаймиз, дея ўжарлик билан (яъни қонун ва ҳукуматга қарши) 3 мингга яқин киши иштирокида Истанбулда намойиш ўтказдилар. Бунга қарши Истанбул Ички Ишлар ташкилоти мингларча полис билан намойишчиларга қарши чиқди. Натижада Истанбулнинг Тақсим майдони атрофи полис ва зўровон ишчи ташиклотлари вакиллари орасида “уруш” майдонига айланди. Полис кучли босқич билан сув сепадиган шлангалар ва кўзни ёшлантирадиган газ воситалари билан ноқонуний намойишчиларга “ҳужум” қилди. Зўровон ишчи вакиллари ўз мақсадларига эриша олмадилар. Тўқнашувларда 22 полис ходими ва 3 намойишчи яраланган.


Конституциявий ҳуқуқимизнинг амалий ифодаси\nСайлов кампанияси мамлакатимизда демократик ислоҳотлар чуқурлашган ва унинг амалий ифодаси ижтимоий ҳаётимизда яққол намоён бўлаётган муҳим паллада бўлиб ўтаётир. Сайлов тизимини шакллантириш ва ривожлантириш соҳасидаги ўзгариш ва янгиланишлар фуқароларнинг сайлов ҳуқуқига оид конституциявий ҳуқуқини амалга оширишда кенг имкониятлар яратди.\nФуқароларнинг сайлаш эркинлиги ва ўз хоҳиш-иродасини эркин билдириши учун шарт-шароитлар юксак даражада ташкил этилганини барча сайлов участкаларида кузатиш мумкин. Жумладан, Тошкент шаҳрининг Мирзо Улуғбек туманидаги 86-сайлов участкасида сайловчиларга барча зарур шароит яратилган. Бу ерга ташриф буюраётган сайловчилар ўзлари танлаган номзодга тегишли тартибда овоз бермоқда.\n– Сайловнинг юксак савияда ўтказилишида Ўзбекистон Республикаси Марказий сайлов комиссиясининг демократик асосда шакллантирилгани, унинг асосий фаолият принциплари конституциявий жиҳатдан янада мустаҳкамлангани алоҳида аҳамият касб этмоқда, – дейди юридик фанлар доктори Абдуғафур Сатторов. – Сайлов органларининг бутун тизими мустақиллигининг кафолатлари кучайтирилгани сайловга тайёргарлик жараёнининг ҳар қачонгидан кўра самарали ўтказилганида ҳам намоён бўлди. Ваҳоланки, кўплаб давлатларда сайловни ўтказиш бўйича бундай алоҳида тизим ҳатто шаклланмаган. Сайловлар вақтида уни ўтказиш қайсидир ташкилот зиммасига юкланади.\nФуқароларимизнинг сайловга оид муҳим сиёсий ҳуқуқи амалга ошиши учун Президентимиз Ислом Каримов раҳнамолигида мамлакатимизда ҳуқуқий кафолатлар билан бирга, зарур имкониятлар яратилганини ҳам айтиб ўтиш зарур. Бу инсон манфаатлари, ҳуқуқ ва эркинликлари, қонун устуворлиги ва барча фуқаролар учун қонун олдида тенглик тамойили таъминланадиган фуқаролик жамияти шаклланаётганида, ҳуқуқий давлат асослари мустаҳкамланаётганида ўз ифодасини топмоқда. Шу мақсадга хизмат қилувчи мустақил суд ҳокимияти қарор топгани, ҳуқуқ-тартиботни таъминлашнинг мустаҳкам тизими яратилгани эркин, тинч ва фаровон ҳаётимиз учун мустаҳкам замин ҳозирлаган.


Ўзбекистонда конвертация жорий этилади\nШайбон Ўзбекистон Бош вазирининг ўринбосари, иқтисодиёт вазири Рустам Азимов ва Халқаро валюта жамғармаси (ХВЖ) вакили Эрик де Врайер журналистлар билан учрашувда Ўзбекистонда 2003 йил 15 октябрдан бошлаб конвертация жорий этилишини маълум қилди.\nРустам Азимовнинг айтишича, Ўзбекистон ҳукумати ва Марказий банки ХВЖ устави 8-бандининг 2А, 3 ва 4-моддаларида кўрсатилган мажбуриятларни тўлиқ бажаришни ўз зиммасига олади ва мамлакатдаги барча валюта операциялари ушбу банд асосида амалга оширилади. Бу ҳақдаги билдиришнома ХВЖ вакилига топширилди, деди у.\nР.Азимовнинг сўзларига қараганда, конвертация барча соҳаларни қамраб олади ва чекланмаган миқдорда амалга оширилади. Бундан ташқари, пул алмаштириш шахобчаларида маҳаллий фуқаролар ва бошқа давлатлар резидентлари учун ХВЖ уставининг 8-бандида белгиланган тартиб бўйича эркин конвертацияга рухсат этилади.\nБош вазир ўринбосари конвертация жорий этилиши натижасида нарх-навонинг ошиш-ошмаслигини ҳукумат кафолатлай олмаслигини билдирди. Чунки ҳукумат бундай вазифани ўз зиммасига олмайди. Лекин, деди у, пул-кредит сиёсатидаги, инфляция жараёнидаги ва молиявий барқарорликни кафолатлай оламиз.\nРустам Азимовнинг айтишича, ҳозир фақат жорий ҳисоб-китоблар бўйича конвертация йўлга қўйилмоқда. Капитал учун эса конвертация ҳали жорий этилмайди. Бунинг учун ҳукумат мамлакатдаги ички молиявий вазиятнинг мустаҳкамлигига тўлиқ амин бўлиши, халқаро валюта фирибгарларидан тўлиқ ҳимояланганига ишониши лозим.\nР.Азимов Ўзбекистонда капитал бўйича ҳисоб-китоблар учун конвертация жорий этилишининг муддати ҳозирча номаълумлигини таъкидлади.


ТИНЧЛИК ВА ТЎКИНЛИК ХОТИРЖАМЛИК ОМИЛИ — Zamaxshariy.uz\nТИНЧЛИК ВА ТЎКИНЛИК ХОТИРЖАМЛИК ОМИЛИ\n7 июля, 2017 admin Без рубрики\nМаълумки, ҳамма даврда ҳам давлатнинг ривожланиши, тараққий топиши осойишта ҳаёт билан чамбарчас боғлиқ бўлган. Тинчлик қарор топган юртда хотиржамлик ҳукм суриб, жамиятда ҳар томонлама юксалиш ва ривожланиш бўлади. Бир сўз билан айтганда, тараққиётнинг асосий омили бу осойишталикдир.\nДарҳақиқат, Аллоҳ таолонинг бизларга берган неъматлари беқиёс. Шундай улуғ неъматлардан бири бўлмиш тинчлик ҳақида мулоҳаза қилсак, шоядки, унинг нақадар улуғ неъматлиги янада намоён бўлиб, бу ҳолатга шукримиз зиёда бўлса. Чунки аксар инсон табиати неъматлар ичида яшаб туриб, унинг қадрига етмасликка мойил бўлади. Зеро бу хусусда Пайғамбаримиз (с.а.в.) шундай деб марҳамат қилганлар: “Инсонларнинг кўпчилиги бепарволик ила уларнинг қадрига етмайдиган икки неъмат бор, улар: соғлик ва хотиржамликдир”. Демак, тинчлик бор жойда кундалик юмушларимиз ва режалаштирган ишларимизни босқичма-босқич амалга ошириш пайида бўламиз. Буларнинг барчаси учун эса кўпинча бепарво бўладиганимиз тинчликка эътибор бермоқ керак. Тинчлик бор жойда барака ва тўкинлик бўлади. Тинчликнинг қадрига етмоқ, уни асраб авайламоқ бизнинг зиммамиздаги бурчимиздир. Бу барча пайғамбарларнинг суннатидир. Қуръони каримда Иброҳим (а.с.)нинг Макка ҳақига қилган дуоларида бунинг тасдиғини кўрамиз. У оятда Маккага тинчлик ва унинг аҳлига ризқ сўраганликлари зикр қилинган. Бу ҳақда шундай дейилади: “Эслaнг: Ибрoҳим: “Эй, Рaббим, бу (Мaккa)ни тинчлик шaҳри қилгин вa унинг aҳoлисидaн Aллoҳгa вa oxирaт кунигa ишoнувчилaргa (турли) мeвaлaрдaн ризқ қилиб бeргин” (Бақара;126) Ўша пайтда ҳам Макка шаҳри тинч эди. Тинч бўлиб турган жойга яна тинчлик сўраб дуо қилиш “шу жойда тинчлик бардавом бўлсин” дейишни ифодалайди. Демак, тинчлик ҳукм суриб турган жойга яна тинчлик сўраб дуо қилиш мақсадга мувофиқ амаллардан экан. Шу билан бирга, оятда аввал тинчлик, сўнгра ризқ сўралганидан тинчликнинг ризқдан-да муҳимроқ, улуғроқ неъмат эканлиги маълум бўлади. Ватан тинч бўлса, яшаш учун энг қулай маскан ҳисобланади. Демак, ҳар бир жон, у ким бўлишидан қатъий назар, қайси касб, қандай мартаба, қанча обрўли бўлмасин, тинчликда ҳаёт кечиришга муҳтождир. Чунки хавфсираган кишининг кечаси хотиржам ўтмайди, тонгини хотиржам кута олмайди ва хотиржам яшай олмайди. Доим қалби қалқиб, безовта бўлади. Ўз моли, жони, оиласи ва касбидан хавфсираб юради. Тинчлик бўлса, инсонларнинг ҳаёти фаровон бўлади ва улар Аллоҳ таолога хотиржамликда ибодат қиладилар. Бу неъмат давомли бўлиши учун эса, унинг сабаблари, уни тутиб турувчи омиллари яъни ўзаро ишонч, меҳр-мурувват, шукроналик, адолатли бўлиш, зулм ва хиёнат қилмаслик каби фазилатли хислатларга ҳам эътиборли бўлиш лозим. Ўзбекистонимиз тарихан қисқа даврда, қандай оғир ва машаққатли синовларни бошидан ўтказмасин, унинг босиб ўтган йўли, ўсиш суръатлари, қўлга киритган ютуқ ва марралари жаҳон миқёсида тан олиниб кўпчиликнинг ҳавасини келтирмоқда. Халқаро майдонда Ўзбекистонимизнинг обрў-эътибори ошиб бораётганининг ҳал қилувчи мезони ва омили аввало, тинчликсевар ва меҳнатсевар халқимизнинг борлигидир. Шаҳару Қишлоқларда қурилаётган намунавий уй-жойлар халқимиз ҳаёт сифатини янада юксалтирмоқда. Бу ҳаракат самарасида шаҳару қишлоқларимизга тараққиёт кириб бормоқда, замонавий ахборот технологиялари одамлар турмуш тарзидан мустаҳкам ўрин эгалламоқда.\nАлбатта бундай кунларга етишлигимизнинг асосий омили тинчлик ва тўкинликдир. Инсон ўзидаги неъматнинг қадрига етиши, шу неъматдан ўзгалар ҳам баҳраманд ёки бебаҳра эканлигини ўйлаб кўриш ҳамда тинчлик-осойишталик ҳукм сурган юртимиздаги фаровонлик, тўкин-сочинлик ўзи ва ҳалқи учун нечоғли муҳим эканлиги ўйлаб шукр қилиб яшамоқлиги лозимдир.\nУрганч туман “ Ҳазрати Шаҳобиддин бобо” масжиди имом ноиби\nPrevious Post:Сарҳисоб танлови\nNext Post:ҲУШЁРЛИК БОР ЖОЙДА ХОТИРЖАМЛИК БАРҚАРОР


Ғарб экспертларининг фикрича, Афғонистондаги можаро Россия қўлига ўтади\n03 Avgust 19:30 / Published in Ўзбекистон янгиликлари\nМарказий Осиё давлатлари Афғонистондаги вазиятдан хавотир билдирмоқда. Ўзбекистон чет элдаги можарони ҳал қилишда этакчилардан бири ролини ўз зиммасига олди. Мирзиёев бошқа давлатлар раҳбарларини Афғонистонда тинчлик ўрнатиш йули бу мамлакат билан тинч мулоқотда эканлигига ишонтиради.\nҒарб сиёсатшунослари Афғон уруши Россия учун фойдали деб ҳисоблайдилар. Улар Кремлнинг Афғонистон билан чегарадош Тожикистоннинг мудофаа қудратини оширишга қаратилган ҳаракатларига қарамай, Россия ҳукумати Толибон билан ҳамкорлик қилишга тайёрлигини билдиради.\nСиёсатшуносларнинг таъкидлашича. Толибон вакилларини таклиф қилиб, уларнинг қонунийлигини тан олиб, ўзаро манфаатли масалаларни муҳокама қилиб, Россия Афғонистон ҳукумати билан ҳамкорликни давом эттирмоқда.\nБошқа томондан, Ислом Республикаси ичидаги кескинлик КХШТнинг қўшни давлатларда мавжудлигини оқлайди.\nШу билан бирга, Россия ҳарбийлари Ўзбекистонда базаларига эга бўлмаса-да, давлат чегараларига жуда яқин жойлашган.\nРоссия ўз қўшинларини Тожикистонда сақлайди. Ва илгари Москвага таклиф қилган толибларнинг қўшниларига ҳужум қилиш нияти йуқлиги ҳақидаги баёнотлари Россия учун далил эмас.\nTagged under: МАРКАЗИЙ ОСИЁ, СИЁСАТШУНОС, ЎЗБЕКИСТОН, ЭКСПЕРТ, ҲАРБИЙ


Эзгу хаёллар қудрати ёхуд кайфиятни кўтариш усули - zarnews.uz\nКиши ҳаётини ўй-хаёлларсиз тасаввур этиш қийин. Балки тушимиз уйқудаги хаёлларимиздир? Агар ўй-хаёллар чалғитиб турмаса, билмадим, одам зерикишдан нима қилган бўларди. Ҳаётимиз учун шунчалар аҳамиятга эга экан, нима у – хаёл, қандай пайдо бўлади? Мияда тутган ўрни, ақл билан муносабати нечоғли эканини биламизми? Гоҳида кишини хаёллар бошқариб турса керак, деган ўйга ҳам бораман. Лекин ақл деган тушунчани кўпроқ билганим учун хаёл ундаги бир жараён бўлиб туюлади менга. Мулоҳазалар фикримни шунчалар чалкаштириб юборадики, охири хаёлни мўъжиза - Яратганнинг ғаройиботларидан бири эканини тан оламан. Уни одамзотга ўз-ўзини ва оламни англаши учун берилган имконият, илоҳий неъмат дегим келади.\nЧуқурроқ фикр юритилса, дарҳақиқат, инсонни хаёллари бошқариб турганига ишониш мумкин. Чунки амалга оширмоқчи бўлган ҳар қандай ҳаракатимиз, аввало, хаёл кўзгусида гавдаланади. Бу оний лаҳзаларда рўй берса ҳам шундай экани маълум. Ҳатто тилга чиқармоқчи бўлган гапимиз ҳам биринчи навбатда кўнглимиздан ўтади. Кўпинча буни пайқамаймиз. Майли, гап бунда эмас, мақсадимиз хаёл сурганда нималарга эътибор беришни тушуниш, холос. Хаёл суришнинг қандай кечишини аниқлаш эса фаннинг вазифаси.\nИнсон ҳолати миясида чарх урадиган ўй-хаёлларига боғлиқлиги тажрибада исботланган. Руҳиятда содир бўладиган жараёнга инсон таъсирини кўрсатишга қодир экан. Яъни руҳият аҳволимиз қандайлигини белгилайдиган бўлса, демак, уни ўзгартиришимиз, ҳолатимизни бошқаришимиз мумкин. Ҳамма гап бу имкониятдан қандай фойдаланишимизда.\nХорижда қизиқ бир тажриба ўтказилган. Газетага ходим кераклиги ҳақида эълон берган бир ташкилотга мутахассислиги тўғри келадиган 20 кишини икки гуруҳга ажратиб суҳбатга юборишган. Биринчи гуруҳга кирганларда таклиф этилган ишга ўзларини олишга гумон, тўғрироғи ишга ё ўтаман, ёки ўтмайман деган хавотир, айримларида эса, ҳатто мени бу иш жойига олишмайди, деган ҳадик бўлган. Иккинчи гуруҳ вакиллари эса мазкур бўш жой ўрнига аниқ мен ўтаман деган ишончда бўлган. Танлов якуни ҳайратланарли натижани кўрсатган, яъни биринчи гуруҳдагиларнинг бирортаси белгиланган ишга ўтишга лойиқ топилмаган. Иккинчи гуруҳдагиларнинг аксарияти эса таклиф этилган ишга тўғри келгани аниқланган. Бу тажриба ишга қабул қилишда эмас, ўзгалар фикрини билиш учун уюштирилган бошқа ўзаро муносабатларда ҳам синаб кўрилган, натижа эса бир хил, юқоридаги ҳолат такрорланган. Демак, шундай хулосага келинганки, кишиларнинг руҳий ҳолати ўзгаларга таъсир этибгина қолмай, кўнглидаги истакни амалга ошириши мумкин бўлган одамнинг ўзига хайрихоҳ бўлишига ҳам ундайдиган қандайдир боғлиқлик ҳам пайдо бўларкан.\nХалқ орасида ҳар гапга фаришта омин дейди, деган гап юради. Ўйлаган нарса амалга ошади деб бежиз айтилмаган. Албатта, бирор иш билан машғул бўлсак, фикримиз бажараётган ишга боғлиқ бўлади. Диққатимиз амалга ошираётган ишимизга қаратилган бўлса, меҳнатимиз баракали, аксинча чалғиса, унда унум бўлмайди. Демак, ишимизнинг қандай кечиши ва қандай бўлиши ҳам хаёлларимизга боғлиқ бўларкан.\nАгар айтган гапимиз, ўйлаган фикримиз амалда содир бўлиши мумкин бўлса, нега яшашга бўлган муносабатимизни шунга мосламаймиз? Ахир барчамиз ҳаётимиз яхши бўлишини истаймиз-ку. Кунлар хурсандчилик билан ўтишини ким хоҳламайди? Кайфиятни ўй-хаёллар билан ўзгартириш мумкин экан, нега шу оддий усулни ўзимизда қўлламаймиз? Нега ҳолатимизга салбий таъсир этадиган ёмон хаёллар билан миямизни заҳарлашимиз керак? Ҳасад, ўзгани кўролмаслик, бошқаларга ёмонлик тилаш каби жирканч хаёллар билан банд бўлган кишини унинг афт-ангоридан ҳам сезиш мумкин, унинг башараси тунд, нигоҳи сўниқ, ҳаракатлари суст бўлади. Ўзига ва бошқаларга эзгу ниятда бўлган кишилар эса қаерда бўлишмасин ярқ этиб кўзга ташланади. Чунки уларнинг юзидан нур ёғилиб туради, кўзларида ёрқин бир ўт бор, чақнаб туриши шундан, ҳатто бир жойда ўтирган бўлишса-да, уларнинг ҳаракатчан, тетик инсон эканлиги сезилиб туради.\nИнсоннинг ҳолати унинг қандай хаёл сураётганини маълум қилиб турар экан, биз беихтиёр яхши хаёллар оғушидаги инсонга ўхшагимиз келади. Келинг, мудом яхши нарсалар ҳақида хаёл суришни одат қилайлик. Кайфиятингизни кўтарадиган хотираларингиз бисёр, ўшаларни эсланг. Ёлғиз қолган дамларда ҳаётингизнинг энг фаровон дамларини хотирланг. Умрингизни янада завқли ўтишига замин тайёрлайдиган эзгу орзуларга берилинг. Агар шундай қилсангиз, ёмон хаёллар суриш одати сизни буткул тарк этади ва энди кўнглингизда ҳамиша кечадиган яхши ниятларингиз сизни эзгуликка, демак камолот сари етаклайди. Мудом эсингизда тутинг, фақат эзгу ниятли кишилар бахтга эришганлар.